text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Vinjeru vili na ŵakujiyuyura (2)
-
Munthu wakugaluka wakuparanya ŵanyake(9)
-
“Vinthu vikwenda makora para pali ŵakupeleka fundo ŵanandi” (14)
-
Uyo wakupa mwawanangwa vimwenderenge makora (25)
-
Uyo wakuthemba usambazi wake wawenge (28)
11 Sikelo zaupusikizgi mbukazuzi kwa Yehova,
Kweni chakupimira uzito chiwemi ndicho wakukondwa nacho.+
2 Para kujiŵikamo kwiza, soni nazo zilondezgenge,+
Kweni vinjeru vili na ŵakujiyuyura.+
3 Mtima wakufikapo wa ŵakunyoloka ndiwo ukuŵalongozga,+
Kweni uheni wa ŵaryarya uŵaparanyenge.+
4 Chuma chilije chandulo mu zuŵa la ukali,+
Kweni urunji ndiwo ukuthaska ku nyifwa.+
5 Urunji wa munthu wambura kafukwa ukunyoloska nthowa zake,
Kweni muheni wawenge chifukwa cha uheni wake.+
6 Urunji wa ŵakunyoloka uŵathaskenge,+
Kweni ŵaryarya ŵakolekenge na makhumbiro ghawo.+
7 Para munthu muheni wafwa, chigomezgo chake chikumara.
Ivyo wakhazganga chifukwa cha nkhongono zake navyo vikumara.+
8 Murunji wakuthaskika ku suzgo,
Ndipo muheni ndiyo wakutora malo ghake.+
9 Na mulomo wake, munthu wakugaluka wakuparanya mzengezgani wake,
Kweni ŵarunji ŵakuthaskika chifukwa cha kumanya vinthu.+
10 Uwemi wa ŵarunji ukukondweska msumba,
Ndipo para ŵaheni ŵamara, ŵanthu ŵakuchemerezga mwachimwemwe.+
11 Msumba ukukwezgeka chifukwa cha thumbiko la ŵakunyoloka,+
Kweni mulomo wa ŵaheni ukuwubwangandura.+
12 Uyo walije mahara wakuyuyura mzengezgani wake,
Kweni uyo wali na umanyi wenecho wakukhala chete.+
13 Munthu wakusesa wakwendendeka na kuvumbura vinthu vya ku udesi,+
Kweni munthu wakugomezgeka wakusunga chisisi.
14 Usange fundo zavinjeru palije, ŵanthu ŵakuwa,
Kweni vinthu vikwenda makora para pali ŵakupeleka fundo ŵanandi.+
15 Uyo wakwimira mulendo pa ngongoli wapwetekekenge,+
Kweni uyo wakugega kukorako chasa kumwimira wakhalenge mwakufwasa.
16 Mwanakazi wankharo wakusanga uchindami,+
Kweni ŵanalume ŵankhaza ŵakuphanga usambazi.
17 Munthu walusungu wakusanga chandulo,+
Kweni munthu wankhaza wakujichemera suzgo.+
18 Muheni wakusanga malipiro ghaupusikizgi,+
Kweni uyo wakuseŵa urunji wakupokera njombe yeneko.+
19 Uyo wakwima pa urunji nganganga wasangenge umoyo,+
Kweni uyo wakulondezga uheni wasangenge nyifwa.
20 Awo mbakhuluku mu mtima mbanyankhasi kwa Yehova,+
Kweni awo mendero ghawo ngambura kafukwa wakukondwa nawo.+
21 Manyani ichi: Munthu muheni walekenge yayi kulangika,+
Kweni ŵana ŵa murunji ŵaponenge.
22 Nga ni mphete yagolide pamphuno ya nkhumba
Ndimo waliri mwanakazi wakutowa uyo wakukana mahara.
23 Khumbo la ŵarunji likulongozgera ku uwemi,+
Kweni chigomezgo cha ŵaheni chikulongozgera ku ukali.
24 Munthu munyake wakupeleka mwawanangwa ndipo wakusanga vinthu vinandi.+
Munyake wakukanilira ivyo wakwenera kupeleka, kweni wakukavuka.+
25 Uyo wakupa mwawanangwa vimwenderenge makora,+
Ndipo uyo wakusamphuska ŵanji, nayo wasamphuskikenge.+
26 Ŵanthu ŵatembenge uyo wakukanilira vyakurya,
Kweni ŵatumbikenge uyo wakuviguliska.
27 Uyo wakulimbikira kuti wachite uwemi wakupenja lusungu,+
Kweni uyo wakupenja viheni, ndivyo vizenge pa iyo.+
28 Uyo wakuthemba usambazi wake wawenge,+
Kweni murunji watikitirenge nga ni hamba liŵisi.+
29 Waliyose uyo wakuchemera suzgo pa nyumba yake waharenge mphepo.+
Ndipo chindere chiŵenge muteŵeti wa munthu wa mtima wavinjeru.
30 Chipambi cha murunji ni khuni la umoyo,+
Ndipo uyo wakuwoja umoyo ngwavinjeru.+
31 Usange murunji wakupokera nadi njombe pa charu chapasi,
Ipo vizamuŵa wuli kwa muheni na wakwananga!+
Tumizgani
Tumizgani
Zintharika 11
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=20&Chapter=11&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D20%26Chapter%3D11%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


c: text/html

text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
2 Sono mungelo+ wa Yehova wakakwera kufuma ku Giligala+ wakafika ku Bokimu, wakati: “Nkhamufumiskani mu Eguputo na kumunjizgani mu charu icho nkhalapa ku ŵasekuru ŵinu.+ Kweniso nkhati: ‘Niswenge yayi phangano ilo nkhachita namwe.+
2 Imwe namwe mungachitanga phangano na ŵanthu ŵa mu charu ichi chara+ ndipo muwiskire pasi majotchero ghawo.’+ Kweni mundapulikire mazgu ghane.+ Chifukwa wuli mwachita nthena?
3 Lekani nkhayowoyaso kuti: ‘Niŵachimbizgenge chara pamaso pinu,+ ŵaŵenge nga ntchipingo kwa imwe+ ndipo ŵachiuta ŵawo ŵamunyenganinge.’”+
4 Mungelo wa Yehova wakati wayowoya mazgu agha ku Ŵaisrayeli wose, ŵanthu ŵakamba kulira mazgu pachanya.
5 Ntheura malo ghara ŵakaghathya zina lakuti Bokimu, ndipo ŵakapeleka sembe kwa Yehova penepara.
6 Joshuwa wakati watuma ŵanthu kuti ŵalutenge, Ŵaisrayeli wose ŵakawelera waliyose ku chiharo chake na kukhala mu charu chake.+
7 Ŵanthu ŵakalutilira kuteŵetera Yehova mazuŵa ghose gha Joshuwa na mazuŵa ghose gha ŵalara awo ŵakaŵa ŵamoyo Joshuwa wati wafwa, na awo ŵakawona milimo yose yikuru iyo Yehova wakachitira Israyeli.+
8 Penepapo Joshuwa mwana wa Nuni, muteŵeti wa Yehova, wakafwa na vyaka 110.+
9 Ntheura ŵakamusunga mu chigaŵa cha chiharo chake mu Timunati-heresi,+ icho chili mu chigaŵa cha mapiri cha Efurayimu, kumpoto kwa Phiri la Gashi.+
10 Muwiro wose wura ukati wawunjikika ku ŵasekuru ŵawo, pakawuka muwiro unyake pamanyuma pawo uwo ukamumanya chara Yehova panji ivyo wakachitira Israyeli.
11 Ŵaisrayeli ŵakachita viheni pamaso pa Yehova, ŵakamba kuteŵetera Ŵabaala.+
12 Ŵakamusida Yehova Chiuta wa ŵawiskewo uyo wakaŵafumiska mu charu cha Eguputo.+ Ŵakalondezga na kusindamira ŵachiuta ŵanyake, ŵachiuta ŵa ŵanthu awo ŵakaŵazingilizga+ ndipo ŵakamukwiyiska Yehova.+
13 Ŵakamusida Yehova na kuteŵetera Baala na vikozgo vya Ashitoreti.+
14 Ntheura ukali wa Yehova ukagolera pa Israyeli, wakaŵapeleka mu mawoko gha ŵalwani awo ŵakaŵapoka vinthu vyawo.+ Wakaŵaguliska mu woko la ŵalwani awo ŵakaŵazingilizga+ ndipo ŵakatondeka kwima pamaso pa ŵalwani ŵawo.+
15 Kulikose uko ŵakalutanga, woko la Yehova likimikananga nawo na kuŵakhizgira soka+ nga umo Yehova wakayowoyera kweniso nga umo Yehova wakalapira kwa iwo.+ Ŵakasuzgika chomene.+
16 Ntheura Yehova wakaŵapa ŵeruzgi awo ŵakaŵaponoskanga mu woko la awo ŵakaŵapokanga vinthu vyawo.+
17 Kweni ŵakakana kupulikira ŵeruzgi ŵawo, ndipo ŵakachitanga uzaghali na ŵachiuta ŵanyake na kuŵasindamira. Ŵakapatuka mwaluŵiro mu nthowa iyo ŵasekuru ŵawo ŵakendamo, ŵeneawo ŵakapulikiranga malango gha Yehova.+ Kweni iwo ŵakatondeka kupulikira.
18 Para Yehova waŵapa ŵeruzgi,+ Yehova wakaŵanga na mweruzgi na kuŵaponoska mu woko la ŵalwani ŵawo mazuŵa ghose gha mweruzgi uyo. Yehova wakaŵalengeranga chitima+ pa kutampha kwawo chifukwa cha awo ŵakaŵayuzganga+ na awo ŵakaŵatambuzganga.
19 Kweni para mweruzgi wafwa, ŵakaweleranga nyuma na kunangaso chomene kuluska ŵawiskewo. Ŵakalondezganga ŵachiuta ŵanyake, kuŵateŵetera na kuŵasindamira.+ Ŵakaleka yayi mendero ghawo ghaheni na mtafu wawo.
20 Ukali wa Yehova ukagolera pa Israyeli+ ndipo wakati: “Pakuti mtundu uwu waswa phangano lane+ ilo nkhachita na ŵasekuru ŵawo, ndipo ŵaleka kunipulikira,+
21 nane niŵachimbizgirenge chara nanga ngumoza wa mitundu iyo Joshuwa wakayisida apo wakafwanga.+
22 Nichitenge ichi kuti niyezge Israyeli usange wasungenge na kwenda mu nthowa ya Yehova+ nga umo ŵakachitira ŵawiskewo.”
23 Ntheura Yehova wakazomerezga mitundu iyi kuti yikhalilire. Wakayichimbizga mwaluŵiro chara, ndipo wakayipeleka chara mu woko la Joshuwa.
Tumizgani
Tumizgani
Ŵeruzgi 2
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=7&Chapter=2&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D7%26Chapter%3D2%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg

robotstxt: allowed

filter: keep


text: 8 Wakati+ wagagawura chakubatikira cha 7,+ kuchanya kukati waka yii pafupifupi hafu ya ora.2 Ndipo nkhawona ŵangelo 7+ awo ŵakimilira panthazi pa Chiuta, ndipo ŵakapika mbata 7.3 Mungelo munyake wakiza na kwimilira pa jotchero,+ wakaŵa na chiŵiya chagolide cha* vyakununkhira.+ Wakapika vyakununkhira vinandi kuti wapeleke pa jotchero lagolide+ ilo likaŵa panthazi pa chitengo,* uku malurombo gha ŵatuŵa wose ghakupulikikwa.4 Josi la vyakununkhira likakwera kufuma mu woko la mungelo pamoza na malurombo+ gha ŵatuŵa panthazi pa Chiuta.5 Kweni nyengo yeneyiyo, mungelo wakatora chiŵiya cha vyakununkhira, ndipo wakachizuzga na moto unyake wa pa jotchero na kuwukhutulira pa charu chapasi. Ndipo kukaŵa kududumira, mazgu, kumwetuka kwa ŵaleza+ na chindindindi.6 Ndipo ŵangelo 7 awo ŵakaŵa na mbata 7+ ŵakanozgeka kulizga mbata.7 Wakwamba wakalizga mbata yake. Ndipo kukaŵa vula yamalibwe na moto wakusazgikana na ndopa, ndipo vikaponyeka pa charu chapasi.+ Chigaŵa chachitatu cha charu chapasi chikaphya. Chigaŵa chachitatu cha makuni chikaphya, ndiposo vyakumera vyose vyakubiliŵira vikaphya.+8 Mungelo wachiŵiri wakalizga mbata yake. Ndipo chinthu chinyake nga ni phiri likuru lakugolera na moto chikaponyeka mu nyanja.+ Chigaŵa chachitatu cha nyanja chikazgoka ndopa.+9 Chigaŵa chachitatu cha vyamoyo vyamunyanja chikafwa,+ ndiposo chigaŵa chachitatu cha ngalaŵa chikabwanganduka.10 Mungelo wachitatu wakalizga mbata yake. Ndipo nyenyezi yikuru yakugolera nga ni nyali yikambotoka kufuma kuchanya, yikawa pa chigaŵa chachitatu cha milonga na visimi vya maji.+11 Zina la nyenyezi iyi ni Nkhalikali. Ndipo chigaŵa chachitatu cha maji chikazgoka nkhalikali. Ŵanthu ŵanandi ŵakafwa na maji agha, chifukwa ghakazgoka ghakuŵaŵa.+12 Mungelo wachinayi wakalizga mbata yake. Ndipo chigaŵa chachitatu cha dazi chikatimbika,+ na chigaŵa chachitatu cha mwezi kweniso chigaŵa chachitatu cha nyenyezi, mwakuti chigaŵa chachitatu cha vinthu ivi chifipiskike+ ndipo chigaŵa chachitatu cha muhanya chileke kuŵa na ungweru, usiku nawo nthena pera.13 Ndipo nkhawona na kupulika nombo yikuwuluka mu mlengalenga, yikayowoya na mazgu ghakuru, kuti: “Soka, soka, soka+ ku awo ŵakukhala pa charu chapasi chifukwa cha kulira kwa mbata zinyake izo zakhalako za ŵangelo ŵatatu awo ŵali pafupi kulizga mbata zawo!”+


text: 29 Ŵafilisiti+ ŵakawunganya ŵankhondo ŵawo wose pa Afeki, apo Ŵaisrayeli ŵakajintha misasa yawo pafupi na mbwiwi ku Yezireli.+2 Mafumu gha Ŵafilisiti ghakajumphanga pamoza na mahandiredi ghawo na vikwi vyawo. Davide na ŵanthu ŵake ŵakendanga mumasinda na Akishi.+3 Kweni ŵakaronga ŵa Ŵafilisiti ŵakati: “Kasi Ŵahebere aŵa ŵapukwachi kuno?” Akishi wakati ku ŵakaronga ŵa Ŵafilisiti: “Uyu ni Davide muteŵeti wa Themba Sauli la Israyeli, uyo wakhala nane chaka chimoza panji kujumphirapo.+ Nindasangemo kaheni kalikose mwa iyo kwamba waka mu zuŵa ilo wakachimbilira kwa ine m’paka muhanya uno.”4 Ŵakaronga ŵa Ŵafilisiti ŵakamukwiyira Akishi, ŵakati kwa iyo: “Mumuwezge munthu uyu.+ Wawelere ku malo agho muli kumupa. Mungamuzomerezganga chara kuti walute nase ku nkhondo, mwakuti waleke kukatizgokera ku nkhondo.+ Kasi wangachita chiwemi wuli kuti watemweke na fumu yake kuluska kupeleka mitu ya ŵanthu ŵithu?5 Asi uyu ni Davide uyo ŵanthu ŵakamwimbiranga na kuvina, ŵakatenge,‘Sauli wakoma vikwi vyake,Ndipo Davide vikwi na vikwi’?”+6 Ntheura Akishi+ wakachema Davide, wakati: “Nadi pano Yehova wamoyo, iwe uli wakunyoloka, ndipo ine nangukondwa kuluta nawe ku nkhondo,+ pakuti nindasangemo kaheni kalikose mwa iwe kwambira waka mu zuŵa ilo ukizira kwa ine m’paka muhanya uno.+ Kweni mafumu ghakukugomezga yayi.+7 Ntheura welera mu mtende, ungachitanga kaheni kalikose chara kakukwiyiska mafumu gha Ŵafilisiti.”8 Kweni Davide wakati kwa Akishi: “Chifukwa wuli, kasi nachitachi? Kasi mwasanga suzgo wuli mwa muteŵeti winu kufuma pa zuŵa ilo nkhizira kwa imwe m’paka muhanya uno? Kasi nilekerechi kuluta namwe kukarwa nkhondo na ŵalwani ŵa fumu yane themba?”9 Akishi wakamuzgora Davide kuti: “Umo ine nkhuwonera, iwe ndiwe muwemi nga ni mungelo wa Chiuta.+ Kweni ŵakaronga ŵa Ŵafilisiti ŵayowoya kuti: ‘Wangalutanga nase chara ku nkhondo.’10 Sono uchelere mulenjilenji pamoza na ŵateŵeti ŵa fumu yako awo ŵangwiza nawe. Muwuke, na kunyamuka mulenjilenji para kwati waka ngwee.”11 Ntheura Davide na ŵanthu ŵake ŵakawuka mulenjilenji, ŵakawelera ku charu cha Ŵafilisiti. Ndipo Ŵafilisiti ŵakaluta ku Yezireli.+


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Kususkana vya ukotoli mu Antiyoke (1, 2)
-
Nkhani yafika ku Yerusalemu (3-5)
-
Ŵalara na ŵapositole ŵakukumana (6-21)
-
Kalata yakufuma ku wupu wakulongozga (22-29)
-
Mipingo yikukhozgeka na kalata (30-35)
-
Paulosi na Baranaba ŵakupatukana (36-41)
15 Ndipo ŵanalume ŵanyake ŵakakhira kufuma ku Yudeya ndipo ŵakamba kusambizga ŵabali kuti: “Kwambura kuti mwakotoleka kuyana na dango la Mozesi,+ mungaponoskeka yayi.”
2 Kweni Paulosi na Baranaba ŵakagazgana nawo na kususkana nawo chomene. Ntheura ŵakasora Paulosi, Baranaba, na ŵanyake ŵa iwo kuti ŵakwelere ku Yerusalemu,+ ŵakaphalire nkhani iyi ŵapositole na ŵalara.
3 Ntheura mpingo ukati waŵapelekezga, ŵanthu aŵa ŵakalutilira ulendo wawo kusolota mu Fonike na Samariya, ŵakalongosoranga makora umo ŵanthu ŵamitundu ŵakang’anamukira, ndipo ŵabali wose ŵakaŵa na chimwemwe chikuru.
4 Ŵakati ŵafika mu Yerusalemu, ŵakapokelereka makora na mpingo, ŵapositole, na ŵalara. Ndipo ŵakalongosora vinthu vinandi ivyo Chiuta wakachita kwizira mwa iwo.
5 Kweni ŵalondezgi ŵanyake ŵa Ŵafarisi awo ŵakagomezga Khristu, ŵakawuka pa vitengo vyawo ndipo ŵakati: “Ntchakwenelera kuŵakotora na kuŵaphalira kuti ŵasungilirenge Dango la Mozesi.”+
6 Ndipo ŵapositole na ŵalara ŵakawungana pamoza kuti ŵayiwone nkhani iyi.
7 Ŵakati ŵadumbiskana chomene, Petrosi wakawuka ndipo wakati kwa iwo: “Mwaŵabali, mukumanya makora kuti kufuma mu mazuŵa ghakwambilira, Chiuta wakasora ine pakati pinu mwakuti kwizira mu mulomo wane ŵanthu ŵamitundu ŵapulike mazgu gha makani ghawemi na kugomezga.+
8 Chiuta uyo wakumanya mtima+ wakachitira ukaboni mwa kuŵapa mzimu utuŵa,+ nga umo wakachitiraso kwa ise.
9 Wakapambaniska yayi pakati pa ise na iwo,+ kweni wakatuŵiska mitima yawo na chipulikano.+
10 Ntheura chifukwa wuli mukuyezga Chiuta mwa kuŵika joko+ pa singo ya ŵasambiri ilo ŵasekuru ŵithu na ise tikatondeka kuyegha?+
11 Kweni sono, tili na chipulikano kuti tizamuponoskeka kwizira mu lusungu lukuru lwa Fumu Yesu+ mwakuyana waka na ŵanthu ŵara.”+
12 Wumba wose ukakhala chete, ndipo ŵakamba kupulikizga Baranaba na Paulosi apo ŵakalongosoranga vimanyikwiro vinandi na minthondwe ivyo Chiuta wakachita kwizira mwa iwo pakati pa mitundu.
13 Ŵakati ŵamara kuyowoya, Yakobe wakazgora, wakati: “Mwaŵabali, nipulikizgani.
14 Simiyoni+ walongosora makora umo Chiuta nyengo yakwamba wakang’anamukira ku mitundu kuti kwa iwo watoleko ŵanthu ŵa zina lake.+
15 Mazgu gha Ntchimi ghakuzomerezga ichi, umo kuli kulembekera kuti:
16 ‘Pamanyuma pa vinthu ivi, nizamuwelera na kuwuska hema la Davide ilo lili kuwa. Nizamuzengaso mahami ghake na kulijinthaso,
17 mwakuti awo ŵakhalapo pa ŵanthu ŵapenje Yehova na mtima wose, pamoza na ŵanthu ŵa mitundu yose, ŵanthu awo ŵakuchemeka na zina lane, wakuti Yehova, uyo wakuchita vinthu ivi,+
18 vyakumanyikwa kufuma papo kale.’+
19 Ntheura icho nkhudumura ntchakuti tileke kusuzga awo ŵakung’anamukira kwa Chiuta kufuma mu mitundu.+
20 Kweni tiŵalembere kuti ŵaziŵizge vinthu vyakukazuzgika na vikozgo,+ uzaghali,+ vyakunyonga, na ndopa.+
21 Pakuti kufuma mu nyengo zakale, mu msumba na msumba, mukuŵa awo ŵakupharazga vya mu mabuku gha Mozesi, chifukwa sabata yiliyose ŵakuŵazga mwakukwezga mabuku agha mu masunagoge.”+
22 Ŵapositole na ŵalara pamoza na mpingo wose ŵakawona kuti ntchiwemi kutuma ŵanalume ŵakusoleka kufuma pakati pawo kuya ku Antiyoke pamoza na Paulosi na Baranaba. Ŵakatuma Yudasi, uyo wakuchemeka Barasaba na Sila,+ ŵanalume awo ŵakalongozganga ŵabali.
23 Ŵakalemba kalata na kuŵapa kuti ŵayeghe, yakuti:
“Ndise ŵabali ŵinu, ŵapositole na ŵalara. Tikulembera mwaŵabali ŵa mu Antiyoke,+ Siriya, na Kilikiya, imwe mukufuma mu mitundu: Monire!
24 Pakuti tapulika kuti ŵanyake kufuma pakati pithu ŵamusuzgani na ivyo ŵayowoya,+ ŵakukhumba kumutimbanizgani, nangauli tikaŵapa ulongozgi uliwose chara.
25 Takolerana na mtima umoza ndipo tawona kuti ntchiwemi kusora ŵanalume na kuŵatuma kwa imwe pamoza na ŵakutemweka ŵithu, Baranaba na Paulosi,
26 ŵanthu awo ŵapeleka umoyo wawo chifukwa cha zina la Fumu yithu Yesu Khristu.+
27 Ntheura ise tikutuma Yudasi na Sila, kuti nawoso ŵamuphalirani vinthu ivi na mazgu gha pamulomo.+
28 Pakuti mzimu utuŵa+ na ise tawona kuti ntchiwemi kuleka kusazgapo vizito vinyake pa imwe, padera pa vinthu vyakwenelera ivi:
29 kuti mulutilire kuziŵizga vinthu vyakupelekeka sembe ku vikozgo,+ ndopa,+ vyakunyongeka,+ na uzaghali.+ Vimuŵiraninge makora usange muziŵizgenge vinthu ivi. Tikumukhumbirani umoyo uwemi!”
30 Ntheura ŵanthu aŵa ŵakati ŵanyamuka, ŵakakhilira ku Antiyoke, ndipo ŵakawunganya wumba pamoza na kuŵapa kalata.
31 Ŵakati ŵayiŵazga, ŵakasekelera chifukwa chakuti ŵakakhozgeka.
32 Pakuti Yudasi na Sila ŵakaŵa ntchimi, ŵakakhozga na kukhwimiska ŵabali na nkhani zinandi izo ŵakadumba.+
33 Ŵakati ŵakhalako kanyengo, ŵabali ŵakaŵapelekezga kuti ŵalute mu mtende ku awo ŵakaŵatuma.
34 ——
35 Kweni Paulosi na Baranaba ŵakakhala mu Antiyoke, ŵakasambizganga na kupharazga makani ghawemi gha mazgu gha Yehova, pamoza na ŵanyakeso ŵanandi.
36 Mazuŵa ghakati ghajumphapo, Paulosi wakati kwa Baranaba: “Tiye sono tiwelere ndipo tikendere ŵabali mu misumba yose iyo tikapharazgamo mazgu gha Yehova kuti tikawone umo ŵaliri.”+
37 Baranaba wakakhumbisiska kutoraso Yohane, wakuchemeka Mariko.+
38 Kweni Paulosi wakaghanaghana kuti chikaŵa chiwemi yayi kumutora chifukwa chakuti wakaŵasida pa Pamfuliya ndipo wakaluta nawo chara ku mulimo.+
39 Ntheura ŵakakwiyiskana chomene, mwakuti ŵakapatukana. Ndipo Baranaba+ wakatora Mariko na kwambukira ku Kipro.
40 Paulosi wakasora Sila, ndipo ŵakaluta pamanyuma pakuti ŵabali ŵamupeleka Paulosi mu mawoko gha Yehova kuti wamuchitire lusungu lukuru.+
41 Wakasolota mu Siriya na Kilikiya, ndipo wakakhozganga mipingo.
Tumizgani
Tumizgani
Milimo 15
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=44&Chapter=15&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D44%26Chapter%3D15%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Mukhaliro Wakuzirwa Kuluska Dayamondi
Ŵanthu ŵanandi ŵakuwona kuti libwe ladayamondi ndakuzirwa chomene. Malibwe ghanyake ghadayamondi ŵakughakuguliska madora mamiliyoni ghanandi. Kweni kasi Chiuta nayo wakuwona kuti palije chinthu chinyake icho ntchakuzirwa chomene kuluska dayamondi panji malibwe ghanyake ghakuzirwa?
Haykanush na mfumu wake ŵakukhala ku Armenia. Wose ŵaŵiri mbapharazgi ŵambura kubatizika. Zuŵa linyake Haykanush wakasora pasipoti pafupi na nyumba yawo. Mukati mu pasipoti iyi mukaŵa makadi gha ku banki kweniso ndalama zinandi. Haykanush wakaphalira mfumu wake ivyo wakasora.
Nangauli banja ili likaŵa likavu chomene kweniso likaŵa na ngongoli, ndipouli likaghanaghana kufufuza mweneko wa pasipoti iyi. Ŵakagwiliskira ntchito adiresi iyo yikaŵa mukati mwa pasipoti iyi ndipo ŵakamuwezgera. Mweneko wa pasipoti yira pamoza na mbumba yake ŵakazizwa chomene kuti Haykanush na mfumu wake ŵakawezga pasipoti, makadi, na ndalama zose izo zikaŵa mukati. Haykanush na mfumu wake ŵakalongosora kuti ŵakabisa yayi ivyo ŵakasora chifukwa ŵakusambira mu Baibolo kuti ŵakwenera kuŵa ŵakugomezgeka. Iwo ŵakasangirapo mwaŵi wakulongosora ivyo Ŵakaboni ŵa Yehova ŵakusambira ndipo ŵakaŵagaŵira mabuku ghakulongosora Baibolo.
Mweneko wa pasipoti wakakhumbanga kumupa ndalama Haykanush kuti wamuwonge, kweni wakakana. Zuŵa lakulondezgapo, muwoli wa munthu yura wakataya pasipoti wakiza ku nyumba kwa Haykanush. Iyo wakapeleka chawanangwa cha mphete yadayamondi kwa Haykanush kulongora kuwonga, ndipo wakamukoserezga kuti wapoke.
Ŵanthu ŵanandi mazuŵa ghano ŵakuzizwa chomene para ŵasangana na ŵanthu ŵakugomezgeka nga ni Haykanush na mfumu wake. Lekani munthu yura wakataya pasipoti wakazizwa pamoza na mbumba yake. Kweni kasi Yehova nayo wakazizwa? Kasi Yehova wakawona wuli kugomezgeka kwa Haykanush na mfumu wake? Kasi Haykanush na mfumu wake ŵakachita makora kugomezgeka?
MIKHALIRO IYO NJAKUZIRWA CHOMENE KULUSKA USAMBAZI
Mafumbo ghapachanya apa nganonono yayi chifukwa ŵateŵeti ŵa Chiuta ŵakumanya kuti chinthu chakuzirwa chomene nkhuŵa na mikhaliro ya Yehova. Mikhaliro iyi njakuzirwa chomene kwa Yehova kuluska dayamondi, golide, panji usambazi. Kawonero ka Yehova pa nkhani ya icho ntchakuzirwa kakupambana chomene na ka ŵanthu. (Yes. 55:8, 9) Ŵateŵeti ŵake nawo, ŵakwenera kuŵa na kawonero ka Yehova na kulongora mikhaliro yake nyengo zose.
Mwachiyelezgero, wonani ivyo Baibolo likuyowoya pa nkhani ya umanyi na vinjeru. Lemba la Zintharika 3:13-15 likuti: “Ngwakukondwa munthu uyo wakusanga vinjeru, na munthu uyo wakusanga umanyi. Nkhuwemi kusanga ivi kuluska kusanga siliva, ndipo kuŵa navyo nga ni chandulo nkhuwemi kuluska kuŵa na golide. Ni vyakuzirwa chomene kuluska malibwe gha korali, pa ivyo ungadokera, palije icho chingayana navyo.” Nadi, Yehova wakuzirwiska chomene mikhaliro iyi kuluska usambazi uliwose.
Wuli pakuyowoya za kugomezgeka?
Yehova iyomwene ngwakugomezgeka, ndipo “wakuteta yayi.” (Tito 1:2) Yehova wakaphalira Paulosi kuti walembere Ŵakhristu ŵakwambilira Ŵachihebere mazgu agha: “Lutilirani kutilombera, pakuti tikugomezga kuti tili na njuŵi yiwemi, ndipo tikukhumba kuŵa ŵakugomezgeka mu vinthu vyose.”—Heb. 13:18.
Yesu nayo wakaŵa wakugomezgeka. Mwachiyelezgero, wasembe mukuru Kayafa wakaphalira Yesu kuti: “Ulape mu zina la Chiuta wamoyo ndipo utiphalire usange ndiwe Khristu, Mwana wa Chiuta!” Yesu wakazgora kwambura kubisa kuti iyo ni Mesiya, nangauli kuchita nthena kukapelekanga mwaŵi kuti khoti la Sanihedirini lambe kwimba Yesu mulandu kuti ngwamuyuyuro na kuŵika umoyo wake pangozi.—Mat. 26:63-67.
Kasi ise tichitenge wuli? Kasi tilutilirenge kugomezgeka? Panji kasi tiyowoyenge utesi kuti tisange vinthu ivyo tikukhumba?
ICHO CHINGATITONDESKA KUŴA ŴAKUGOMEZGEKA
Ntchinonono chomene kuyowoya unenesko mu mazuŵa ghaumaliro agha chifukwa ŵanthu ŵanandi ‘mbakujitemwa, kweniso ŵakutemwa chomene ndalama.’ (2 Tim. 3:2) Chinyake icho chikutondeska ŵanthu kuyowoya unenesko ni masuzgo gha ndalama na ntchito. Ŵanandi ŵakutemwa kujikhungulufya ndipo ŵakughanaghana kuti ntchiheni yayi kwiba, kuteta, panji kuchita upusikizgi uliwose kuti ŵasange ivyo ŵakukhumba. Nakuti kaghanaghaniro aka kathandazgika chomene mazuŵa ghano. Ŵakhristu ŵanyake nawo ŵawa mu chipingo ichi, ndipo chifukwa chakukhumba kusanga “chandulo munthowa yauryarya,” ŵataya kugomezgeka kwawo.—1 Tim. 3:8; Tito 1:7.
Ŵakhristu ŵanandi mbakugomezgeka nga ni Yesu. Iwo ŵakumanya kuti ntchakuzirwa chomene kuŵa na mikhaliro ya Chiuta kuluska kuŵa na usambazi unandi. Lekani ŵawukirano awo Mbakhristu ŵakwibira yayi mayeso ku sukulu. (Zinth. 20:23) Ni nyengo zose yayi apo kuyowoya unenesko kungatovwira kuti tisangepo kangachepe nga umo vikaŵira na Haykanush. Ndipouli, Yehova wakutemwa awo mbakugomezgeka, kweniso para ndise ŵakugomezgeka tikuŵa na njuŵi yituŵa.
Mwachiyelezgero, wonani ivyo vikachitikira Mubali Gagik. Iyo wakati: “Pambere nindasambire unenesko, nkhaŵa manejara pa kampani yinyake yikuru. Kweni mweneko wa kampani iyi wakatemwanga kuyowoya utesi kuti kampani yake yikupanga pulofiti yichoko kuti waleke kulipira ndalama zinandi zamsonkho. Pakuti ine nkhaŵa manejara, nkheneranga kupeleka chimbundi kwa uyo wakuwona vya msonkho kuti waleke kuluta nayo patali nkhani iyi. Ntheura nkhatchuka kuti ndine khuluku. Kweni nkhati nasambira unenesko, nkhakana kulutilira kuchita ukhuluku. Nangauli nkhapokeranga ndalama zinandi, kweni nkhaleka waka ntchito iyi ndipo nkhajura kampani yane. Nkhalembeska kampani yane ku boma na kupeleka ndalama zose zamsonkho.”—2 Kor. 8:21.
Mubali Gagik wakayowoyaso kuti: “Nkhaleka kusanga ndalama zinandi, ntheura vikamba kunisuzga kupwelelera mbumba yane. Ndipouli, pasono ndine wakukondwa kuluska kale. Niliso na njuŵi yituŵa pamaso pa Yehova. Nkhusambizga makora ŵana ŵane ŵanyamata ŵaŵiri, ndipo pasono nili na mwaŵi wakuchita mauteŵeti ghakupambanapambana mu mpingo. Ŵanthu awo ŵakuwona vya msonkho na awo nkhuchita nawo bizinesi ŵakuti sono ndine wakugomezgeka.”
YEHOVA WAKUTOVWIRA
Yehova wakutemwa awo ŵakutozga chisambizgo chake mwakulongora mikhaliro yake yapachanya nga kugomezgeka. (Tito 2:10) Yehova wakachiska Themba Davide kulemba kuti: “Nkhaŵa mwana, sono nili muchekuru, kweni nindawonepo kuti murunji wasidika, panji ŵana ŵake kupempheska chingwa.”—Sal. 37:25.
Ivyo vikachitikira Rute vikulongora kuti mazgu agho Davide wakalemba ngaunenesko nadi. Rute wakamutaya yayi nyinavyara wake Naomi uyo wakaŵa muchekuru, kweni wakalutilira kudemelera kwa iyo. Rute wakasamira ku Israyeli ndipo wakalutilira kusopa Chiuta waunenesko. (Rute 1:16, 17) Apo wakaŵa ku Israyeli, Rute wakalutilira kugomezgeka kweniso kulimbikira ntchito. Iyo wakalimbikiranga chomene mulimo wakuvulura nga umo Dango likayowoyeranga. Mwakuyana na mazgu gha Davide, Yehova wakamutaya yayi Rute pamoza na Naomi. (Rute 2:2-18) Yehova wakamutumbika chomene Rute padera pakumupa vinthu vyakuthupi. Wakamusankha kuti ndiyo wazakaŵe buya wa Themba Davide kweniso buya wa Mesiya uyo wakalayizgika.—Rute 4:13-17; Mat. 1:5, 16.
Nyengo zinyake ŵateŵeti ŵanyake ŵa Yehova chingaŵaŵira chinonono chomene kusanga vinthu vyakukhumbikwa pa umoyo wawo. M’malo mwakuchita ukhuluku, iwo ŵakulimbikira kugwira ntchito kuti ŵasange ivyo ŵakukhumba. Ntheura ŵakulongolerathu kuti ŵakuzirwiska mikhaliro ya Chiuta nga nkhugomezgeka kuluska chinthu chinyake chilichose.—Zinth. 12:24; Efe. 4:28.
Nga ni Rute, Ŵakhristu ŵaunenesko pa charu chose ŵalongora kuti ŵakuthemba chomene Yehova kuti waŵawovwirenge. Ŵakugomezga kuti Yehova wakuteta yayi apo wakuti: “Nikulekenge yayi napachoko nesi kukutaya munthowa yiliyose.” (Heb. 13:5) Yehova walongora kanandi waka kuti wakovwira ŵateŵeti ŵake awo nyengo zose ŵakuyowoya unenesko. Nyengo zose Yehova wakufiska layizgo lake lakuti watipenge vinthu vyakukhumbikwa pa umoyo withu.—Mat. 6:33.
Ŵanthu ŵanandi mu charu ichi ŵakuwona kuti malibwe ghadayamondi na vinthu vinyake ndivyo ni vyakuzirwa chomene. Kweni ise tikumanya kuti Yehova wakukondwa chomene para tikulongora mikhaliro yake nga nkhugomezgeka. Nakuti ichi ndicho ntchakuzirwa chomene kwa iyo kuluska libwe lililose lakudura.


text:
WEBUSAYITI YA JW.ORG
Kuti Musange Buku
Pa jw.org, pa chigaŵa cha MABUKU pakusangika vinthu vinandi. Pali ma EPUB, MOBI, vyakuti mungategherezga, na mavidiyo. Musi umu, muli ivyo mungachita kuti musange ivyo mukukhumba.
Kuti Musange Buku Ilo Mutu Wake Mukuwumanya
Usange mukumanya mutu wa buku panji kachigaŵa kachoko waka kamutu, londezgani nthowa iyo yili musi umu kuti mulisange luŵiro.
Lutani pa MABUKU > MABUKU NA MABUROSHA.
Dofyani pa Vyose Ivyo Vilipo na kulemba lizgu la mu mutu wa buku ilo mukukhumba. Tiyelezgere kuti mukupenja buku la Baibolo Likusambizgachi, lembani “likusambizgachi.” Muwonenge mabuku ghose agho mutu wake pali lizgu lakuti “likusambizgachi.” Sankhani mutu wa buku ilo imwe mukukhumba.
Dofyani pa Penjani.
Kuti Musange Magazini gha Gongwe la Mulinda Panji Wukani!
Lutani pa MABUKU > MAGAZINI.
Peji lakwamba likulongora, magazini ghasono ghanayi gha Wukani! kweniso ghanayi gha Gongwe la Mulinda (Lakugaŵira). Likulongoraso magazini 8 ghasono gha Gongwe la Mulinda Lakusambira pa Mpingo. (Kweni viyowoyero vinyake vilije.) Musi umu muli ivyo mungachita kuti musange magazini iyo mukukhumba:
Lutani apo palembeka kuti Magazini Ghose na kusankha magazini agho mukukhumba na kuluta apo palembeka kuti Ghasono na kusankha chaka icho mukukhumba.
Dofyani pa Penjani.
Kuti Musange Mafomati Ghakupambanapambana gha Buku
Pali nthowa ziŵiri izo zingamovwira kuwona mabuku. Yakwamba: vithandazgike. Yachiŵiri: vikhire.
Dofyani kachimanyikwiro aka (Vithandazgike) ndipo mabuku ghakuŵa mundondomeko yimoza. Umu ndimo mabuku ghakukhalira.
Para mwadofya pa Vithandazgike, muwonenge chikopi cha buku, tuvimanyikwiro (PDF, EPUB), na mutu wa buku lililose. Yendeskani mausi musi apo pali tuvimanyikwiro (panji chitani kudofya para mukugwiliskira ntchito foni) kuti muwone vinyake ivyo mungachita dawunilodi.
Para mukukhumba kusintha umo mabuku ghakhalira, dofyani kachimanyikwiro aka (Vikhire).
Pa Vikhire, pakuŵa ma EPUB, MOBI, PDF, RTF, BRL, MP3, na AAC.
Pa Intaneti pakuŵaso mabuku ghanyake ghamalemba ghakuru. Kuti mumanye usange buku ilo mukukhumba lili na malemba ghakuru, dofyani pa PDF. Ndipo apa mungachita dawunilodi ivyo mwakhumba.
Kuti Musange Buku Mwakulemba Mazgu
Kuti musange buku ilo mukukhumba kuŵerenga pa Intaneti, pakupenja mungagwiliskira ntchito Site Search. Nthowa iyi yimovwiraninge kusanga nkhani panji chaputara icho mukukhumba mwakulemba mazgu gheneko.
Dofyani pa Search. Lembani mazgu agho mukupenja na kudofya pa Search. Usange mukumanya mazgu agho ghakusangika mu buku ilo mukupenja, ghalembani. Ivi vimovwiraninge kuti musange chaputara panji nkhani iyo mukupenja.
Musi umu muli ivyo mungachita kuti musange ivyo mukukhumba:
Dofyani pa Advanced Search panji dofyani linki ya Advanced Options.
Pa chigaŵa cha Category, chongani kabokosi ka Publications.
Dofyani pa Search.


text:
INDONESIA
Ntchito Yakupharazga Yikaluta Panthazi ku West Java
Mu 1933, Frank Rice wakachema Theodorus (Theo) Ratu, uyo kukwawo kukaŵa ku North Sulawesi, kuti wazakamovwire ntchito pa malo ghakupokelera mabuku ku Jakarta. Theo wakati: “Nkhayamba kuyitemwa chomene ntchito yakukhwaskana na Ufumu wa Chiuta ndipo nkhayamba kupharazga na Mubali Rice. Pamanyuma nkhayamba kwenda na mubali Bill Hunter pakupharazga mu Java ndipo nkhaŵa pa gulu ilo likaŵa mu boti la Ŵakunyamura Ungweru pa ulendo wa kupharazga mu Sumatra.” Theo wakaŵa munthu wakwamba ku Indonesia kusambira unenesko. Kweniso wakachita upayiniya vyaka vinandi ku Java, North Sulawesi, na Sumatra.
Mu chaka chakulondezgapo, Bill Hunter wakagaŵira Felix Tan kabuku kakuti Kasi Ŵakufwa Ŵali Nkhu? Felex Tan wakasambiranga sukulu ku Jakarta. Iyo wakawelera kukwake ku Bandung, ku West Java, ndipo wakalongora kabuku aka munung’una wake, Dodo. Wose ŵakazizwa chomene ŵati ŵasambira mu kabuku aka kuti munthu wakwamba Adamu wakaŵavya kanthu kanyake mu thupi lake ako kakuleka kufwa. Adamu wakaŵa chamoyo. (Gen. 2:7, mazgu ghamusi) Felix na Dodo ŵakanweka chomene ndipo ŵakamba kupenja mabuku gha Watch Tower mu masitoro ghakuguliska mabuku ghakale. Kweniso ŵakaphalirangako ŵa mu banja lawo ivyo ŵakasambiranga. Felix na Dodo ŵakaŵerenga mabuku na tumabuku tose uto ŵakasanga ndipo pamanyuma ŵakalembera kalata ku malo uko kukafikiranga mabuku gha Ŵakaboni ku Jakarta. Ŵakakondwa chomene apo ŵakapokelera Frank Rice. Iyo wakaŵayeghera mabuku ghaphya.
Mubali Rice wakati wawelera waka ku Jarkata, Clem na Jean Deschamp, awo ŵakaŵa kuti ŵatorana waka, ŵakaluta ku Bandung ndipo ŵakakhalako mazuŵa 15. Felex wakati: “Mubali Deschamp wakafumba banja lakwithu usange lingatemwa kubatizika. Ŵanthu ŵanayi mu banja lakwithu, Dodo, mudumbu wane (Pin Nio), amama (Kang Nio), na ine tikabatizika, kulongora kujipatulira kwa Yehova.” * Banja lakwake Felex Tan likati labatizika, likachitira lumoza upharazgi wa mazuŵa 9 na banja la Clem na Jean. Clem wakaŵasambizga umo ŵangapharazgira na kadi ilo likaŵa na uthenga wa mu Baibolo mu viyowoyero vitatu. Nyengo yichoko waka yikati yajumphapo, kagulu kachoko ako kakaŵa ku Bandung kakazgoka mpingo. Uwu ukaŵa mpingo wachiŵiri ku Indonessia.
Ivyo Ŵaliska Ŵakachita
Apo ntchito yakupharazga yikayamba kukura, ŵaliska ŵa visopa ŵakayamba kuchita sanje. Iwo na ŵabwezi ŵawo ŵakalemba nkhani zinandi zautesi mu manyuzipepara, kunena vigomezgo vya Ŵakaboni ŵa Yehova na ntchito yawo yakupharazga. Ivyo ŵakalemba vikapangiska ŵalaraŵalara mu dipatimenti yakuwona vya chisopa kuti ŵachemeske Frank Rice kuti ŵazakamufumbe mafumbo. Ŵalaraŵalara aŵa ŵakakhorwa na ivyo wakaŵazgora ndipo ŵakazomerezga kuti ntchito ya Ŵakaboni yilutilire. *
Kukwambilira kwa vyaka vya m’ma 1930, ŵalara ŵa boma ŵanandi ŵakayilaŵiskanga waka ntchito yakupharazga. Kweni chipani cha Nazi ku Germany chikati chayamba kulamulira ku Europe, ŵalara ŵa boma ŵanyake ŵakamba kuwukira Ŵakaboni, chomenechomene awo ŵakaŵa Ŵakatolika. Clem Deschamp wakati: “Munthu munyake Mukatolika uyo wakagwiranga ntchito ku dipatimenti yakuwona za katundu wakunjira na kufuma mu charu wakakora mabuku ghithu. Iyo wakati ghakuyowoyera viheni chipani cha Nazi. Nati naluta ku dipatimenti iyi kuti nkhadandaure, nkhasanga kuti Mukatolika yura wali pa holide. Uyo wakanjira m’malo ghake wakaŵa waubwezi chomene kweniso wakaŵa Mukatolika yayi. Wakanipa mabuku ghara mwaluŵiro ndipo wakati: ‘Tora luŵiro mabuku agho ungakwaniska kuyegha pambere munganya yura wandize.’”
Jean Deschamp wakati: “Nyengo yinyake, ŵalara ŵa boma ŵakatiphalira kuti tiwuskemo chithuzithuzi chinyake mu buku la mutu wakuti Enemies (Ŵalwani). Ŵakakanizga chithuzithuzi chakulongora njoka yazingana (Satana) ndiposo chithuzi chakulongora muzaghali waloŵera (chisopa chautesi). Vyose vikavwara chisoti cha papa. * Kweni ise tikakhumba chomene kugaŵira buku ili. Ntheura tose tikakhala pasi mumphepete mwa nyanja uku zuŵa lili ngee, na kupenja mu buku lililose kuti tiwuskemo vithuzithuzi ivi.
Apo nkhondo yikaŵa pafupi kuchitika ku Europe, mabuku ghithu ghakalutilira kuvumbura upusikizgi wa visopa kweniso kuti vikanjilirangapo pa ndyali. Ntheura ŵalara ŵa visopa ŵakachichizga boma kuti likanizge ntchito yithu, ndipo mabuku ghithu ghanandi ghakakanizgika.
Kweni ŵabali ŵakaŵikapo mtima kulutilira ntchito yawo. Ŵakagwiliskira ntchito mwamahara mashini ghakusindikizgira mabuku agho ŵakapokera kufuma ku Australia. (Mil. 4:20) Jean Deschamp wakalongosora umo ŵakachitiranga, wakati: “Nyengo yiliyose para tasindikizga kabuku panji magazini yiphya, tikeneranga kupeleka dankha ku ŵalara ŵa boma kuti ŵazomerezge. Kukwambilira kwa sabata tikasindikizganga na kugaŵira ŵanthu mabuku agho tasindikizga. Ndipo kuumaliro wa sabata tikalutanga na buku ilo tasindikizga kuŵalara ŵa boma kuti ŵakaliwone. Para ŵalara ŵa boma ŵakanizga buku ilo, tikakwenyeleranga ndipo mwaluŵiro tikalutanga na kwamba kusindikizga buku la mtundu unyake.”
Ŵabali na ŵadumbu awo ŵakagaŵiranga mabuku ghakukanizgika ŵakaŵanga na nthowa zawo kuti ŵapolisi ŵaleke kuŵakora. Mwachiyelezgero, zuŵa linyake Charles Harris wakapharazganga ku Kediri, East Java. Iyo mwambura kumanya wakayamba kupharazgira mulara wa ŵapolisi.
Mulara wa ŵapolisi wakati: “Ndiwe napenjanga zuŵa lose ili. Unilindizge penepano nkhatore pepara ilo pali kulembeka mabuku ghinu agho ngakukanizgika.”
“Charles wakati: “Apo mulara wa ŵapolisi uyu wakanjira mu nyumba yake kuti wakatore pepara, nkhatora mabuku ghose ghakukanizgika na kughabisa mu thumba la mukati mu bachi. Wakati wiza, nkhamupa tumabuku 15 uto tukaŵa twambura kukanizgika. Mwakukwenyelera wakanipa chakupeleka chake, ndipo nkhalutilira na ulendo wane uku nkhugaŵira mabuku ghakukanizgika mu msewu.”
Chikaŵa Chakusuzga Kusindikizga Mabuku
Nkhondo Yachiŵiri ya Charu Chose yikati yayamba ku Europe, chikaŵa chakusuzga kuti mabuku ghithu ghafume ku Netherlands kwiza ku Indonesia. Kweni ŵabali ŵakamanyirathu masuzgo agho ghaŵengepo ndipo ŵakachita vinthu mwamahara. Ŵakanozga vyakuti mabuku ghithu yisindikizgenge ni kampani yinyake ku Jakarta. Wukani! yakwamba ya chiyowoyero cha Chiindonesiya yikafuma mu Janyuwale 1939, ndipo Gongwe la Mulinda la chiyowoyero ichi likazakafuma kunthazi. Pamanyuma ŵabali ŵakagura makina ghachoko ghakusindikizgira ndipo ŵakayamba kusindikizga ŵekha magazini. Mu 1940, ŵakapokera makina ghakuru kufuma ku Australia ndipo ŵakamba kusindikizgira tumabuku na magazini mu Chiindonesiya na Chidachi. Ndalama izo ŵakachitiranga ntchito iyi zikafumanga mu mathumba ghawo.
Pa Julayi 28, 1941, boma likakanizga mabuku ghose gha Ŵatch Tower Society. Jean Deschamp wakati: “Zuŵa linyake mulenji nkhatayipanga mu ofesi ndipo nkhawona chijaro chajulika ndipo ŵapolisi ŵatatu ŵakanjira. Ŵakaŵa ŵapolisi bweka yayi, kweni ŵamaudindo ghawo. Ŵakavwara yunifomu yose, mphete zili phuliphuli, magulovu ghatuŵa mu mawoko, malupanga pamphepete, na vipewa ku mutu. Tikazizwa yayi chifukwa mazuŵa ghatatu kumanyuma tikaŵa kuti taphalirika kale kuti mabuku ghithu ghakanizgikenge. Wapolisi yumoza wakaŵerenga chikalata chitali ndipo wakatiphalira kuti tilute nayo uko tikasindikizganga mabuku kuti wakajare malo agho. Kweni mfumu wane wakamuphalira kuti wachedwa. Makina ghakusindikizgira mabuku ghali kuguliskika mayiro ghake.”
Kweni Baibolo likaŵa lambura kukanizgika. Ntheura ŵabali ŵakalutilira kupharazga nyumba na nyumba na Baibolo pera. Ŵakasambirangaso Baibolo na ŵanthu. Kweni pakuti ku Asia nako kukawonekanga kuti kuŵenge nkhondo, ŵapayiniya ŵakufuma mu vyaru vinyake ŵakaphalirika kuti ŵawelere ku Australia.
^ ndime 1 Nyengo yikati yajumphapo, Adada ŵa Felix na ŵanung’una ŵake ŵatatu nawo ŵakazgoka Ŵakaboni. Mudumbu wake, Josephine, wakatengwa kwa André Elias ndipo ŵakanjira Sukulu ya Giliyadi Yakusambizga Baibolo. Mbiri ya umoyo wa Josephine yili mu Wukani! ya Chicheŵa ya Seputembala 2009.
^ ndime 1 Nkhondo Yachiŵiri ya Charu Chose yikati yamara, Frank wakawelera ku Austraila na kubaba ŵana. Mbale Rice wakamalizga uteŵeti wake wa pa charu chapasi mu 1986.
^ ndime 3 Vithuzithuzi ivi vikafuma pa lemba la Chivumbuzi 12:9 na 17:3-6.


text:
BAIBOLO LIKUSINTHA UMOYO WA ŴANTHU
Nkhaŵa Mukali na Wambembe
CHAKA ICHO WAKABABIKIRA: 1974
UKO WAKABABIKIRA: MEXICO
MBIRI YAKE: WAKAŴA MUKALI NA WAMBEMBE
UMO NKHAŴIRA KALE:
Nkhababikira mu tawuni ya Ciudad Mante mu chigaŵa chakutowa chakuchemeka Tamaulipas, Mexico. Ŵanthu ŵa ku malo agha mbawemi kweniso mbalusungu. Kweni malo agha ghakaŵa ghakofya chifukwa cha vigeŵenga.
Pakwithu tikababika ŵasepuka ŵanayi, ndipo ine nili wachiŵiri. Ŵapapi ŵane ŵakanibatiza ku Tchalitchi la Katolika, ndipo pamanyuma nkhajoyina gulu la kwaya pa parishi. Nkhakhumbanga kukondweska Chiuta, chifukwa nkhawopanga kuti wazamuneruzga na kuniwotcha mu moto wamuyirayira.
Apo nkhaŵa na vyaka 5, adada ŵakafumapo pa nyumba. Chitima chikanikora chomene ndipo nkhawonanga kuti umoyo ulije ntchito. Nkhagomezganga yayi kuti adada ŵatichimbira apo ise tikaŵatemwanga chomene. Amama ŵakagwiranga ntchito nyengo yitali kuti ŵatipwelelere.
Ivi vikanipangiska kuti nileke sukulu na kwamba kwendezgana na ŵanyamata ŵalarako. Ŵakanisambizga kutuka, kukhweŵa, kwiba, na kuponya mafayiti. Nkhakhumbanga kuti ŵanyane ŵaniwopenge, ntheura nkhasambira mabokosheni, kujunthana, na kalati. Kweniso nkhasambira umo ningatimbira ŵanthu na vilwero. Nkhazgoka munyamata wambembe. Kanandi tikatimbananga na ŵanyane, zifuti muchanya. Ntheura nyengo zinandi nkhapwetekekanga na kugona mu msewu thyafa, ndopa khachikhachi. Para amama ŵanisanga nili thatithati, chitima chikaŵakoranga chomene ndipo ŵakachimbiliranga nane ku chipatala.
Nkhati nafika vyaka 16, ku nyumba kwithu kukiza munyane zina lake Jorge, uyo tikamanyana tichali ŵachoko. Wakatiphalira kuti ni Kaboni wa Yehova ndipo wakukhumba kutiphalira uthenga wakuzirwa chomene. Wakamba kulongosora ivyo wakugomezga pakugwiliskira ntchito Baibolo. Nkhaŵa kuti nindaliŵerengepo Baibolo, ntheura nkhakondwa chomene kumanya zina la Chiuta na ivyo wakukhumba. Jorge wakatipempha kuti wasambirenge nase Baibolo. Tikazomera.
UMO BAIBOLO LIKASINTHIRA UMOYO WANE:
Nkhakondwa chomene kumanya kuti Baibolo likusambizgapo yayi vyakuti ŵanthu ŵamuphya ku moto. (Salimo 146:4; Mupharazgi 9:5) Nkhati namanya waka fundo iyi, wofi wakuti Chiuta wamuniwotcha ukamara. Kweni nkhamba kumuwona kuti ni Dada wachitemwa, uyo wakuŵakhumbira viwemi ŵana ŵake.
Nkhati nalutilira kusambira Baibolo, nkhawona kuti nkhwenera kusintha nkharo yane. Nkheneranga kuŵa wakujiyuyura na kuleka mbembe. Fundo iyo yikanovwira chomene ni iyo yili pa 1 Ŵakorinte 15:33, iyo yikuti: “Mendezgano ghaheni ghakunanga makhaliro ghawemi.” Nkhamanya kuti nkhwenera kuleka kwendezgana na ŵanthu ŵaheni kuti nisinthe nkharo yane. Ntheura nkhasanga ŵabwezi pakati pa Ŵakhristu ŵaunenesko, awo para ŵambana ŵakutimbana yayi, kweni ŵakulondezga fundo za mu Baibolo.
Lemba linyake ilo likanovwira nda Ŵaroma 12:17-19. Likuti: “Kuwezgera munthu uheni pa uheni yayi. . . . Usange ntchamachitiko, muŵe pamtende na ŵanthu wose, kuyana na umo mungafiskira. . . . Kuwezgera nduzga mwekha yayi, . . . Pakuti kuli kulembeka kuti: ‘Yehova wakuti: “Nduzga ni zane, nizamuwezgera.”’” Nkhazomerezga kuti Yehova wazamumazga nkhaza pa nyengo yake kweniso munthowa iyo mweneko wakumanya. Pachoko na pachoko nkhamba kuleka mbembe.
Nizamuluwa yayi ivyo vikachitika mise yinyake apo nkhaweranga ku nyumba. Ŵanyamata ŵanyake ŵa mu gulu ilo kale likalimbananga na gulu lithu ŵakaniwukira. Mulongozgi wawo wakanitimba pa msana, wakati, “Kwesako!” Nkhalomba kwa Yehova cha mu mtima kuti wanovwire kujikora. Nangauli mangolomera ghakawuka kuti niwezgere, kweni nkhafumapo waka. Machero ghake, nkhasanganaso nayo mulongozgi wa gulu lira wali yekha. Mtima ukafuma, kweni nkhalombaso Yehova kuti wanovwire nijikore. Kweni nkhazizwa kupulika kuti munyamata uyu wakunipempha kuti: “Unigowokere pa ivyo vikachitika mayiro. Chakuti umanye ntchakuti, nane nkhukhumba kuŵa nga ndiwe. Nkhukhumba kusambira Baibolo.” Nkhakondwa chomene kuti nkhajikora. Ntheura tikamba kusambilira lumoza Baibolo.
Chachitima ntchakuti pa nyengo yira, ŵa mu banja lakwithu wose ŵakaleka kusambira Baibolo. Kweni ine nkhaŵikapo mtima kulutilira kusambira, nkhazomerezga yayi munthu panji chinthu kuti chinitondeske. Nkhamanya kuti para ningalutilira kuwungana na ŵanthu ŵa Chiuta, nisinthenge nkharo yane ndipo niŵenge mu banja ilo nkhakhumbanga. Nkhalutilira kuchita makora, ndipo mu 1991, nkhabatizika kuŵa yumoza wa Ŵakaboni ŵa Yehova.
UMO NASANGIRA CHANDULO:
Nyengo zose nkhaŵanga wakukwiya, wakujiwona, kweniso wambembe. Kweni Mazgu gha Chiuta ghali kusinthirathu umoyo wane. Sono nkhuphalirako munthu waliyose uthenga wa mtende uwo uli mu Baibolo. Naŵaso na mwaŵi wa kuteŵetera nga muteŵeti wanyengozose vyaka 23.
Nyengo yichoko waka, nkhajipeleka kuteŵetera pa ofesi ya Ŵakaboni ŵa Yehova ku Mexico. Uku ndiko nkhasangira Claudia, mwanakazi wakutemwa Chiuta, ndipo tikatorana mu 1999. Nkhuwonga chomene Yehova chifukwa cha kunitumbika pakunipa mwanakazi uyu.
Tikateŵeterapo mu mpingo wa chiyowoyero cha mawoko cha ku Mexico, kovwira ŵanthu ŵambura kupulika kusambira vya Yehova. Pamanyuma, tikapempheka kuti tize ku Belize kuti tizakasambizgenge ŵanthu Baibolo mu charu ichi. Nangauli kuno tilije vinandi, kweni tili na vyose vyakukhumbikwa kuti tiŵe ŵakukondwa. Palije icho tingasinthiska na mwaŵi uwu.
Pakati pajumpha nyengo, amama ŵakambiraso kusambira Baibolo ndipo ŵakabatizika. Mukuru wane, muwoli wake, na ŵana ŵawo, nawo sono Mbakaboni ŵa Yehova. Ŵanyane ŵanyake awo nkhaŵaphalirako uthenga wa Ufumu, sono nawo ŵakuteŵetera Yehova.
Chachitima ntchakuti ŵana ŵakwithu ŵanyake ŵali kufwa chifukwa chakuti ŵakasintha yayi nkharo yawo. Nane nilutilirenge na mbembe, mphanyi nili kufwa nga ndiwo. Nkhuwonga kuti Yehova wali kuniguzira kwa iyomwene na ku ŵanthu ŵake awo ŵakumusopa. Ŵanthu aŵa ŵakanisambizga mwakuzikira kweniso mwalusungu kuti nilondezgenge fundo za mu Baibolo.


text:
CHIGAŴA 10
Solomoni Wakuwusa Mwavinjeru
Yehova wapa Themba Solomoni mtima wavinjeru. Mu muwuso wa Solomoni Ŵaisrayeli ŵakukondwa chomene chifukwa cha mtende na usambazi
KASI umoyo ungaŵa wuli usange ŵanthu wose, pamoza na muwusi wawo ŵangalondezga na kupulikira Malango gha Yehova nga Muwusi? Zgoro likasangika apo Themba Solomoni likawusa kwa vilimika 40.
Pambere Davide wandafwe, wakimika mwana wake Solomoni kuti waŵe muhaliri wake. Mu maloto, Chiuta wakaphalira Solomoni kuti wapemphe icho wakhumba. Solomoni wakalomba vinjeru na umanyi kuti wawuse ŵanthu mu nthowa yiwemi ndiposo mwavinjeru. Yehova wakakondwa chomene ndipo wakamupa Solomoni vinjeru na mtima wakumanyiska vinthu. Kweniso Yehova wakamulayizga usambazi, uchindami, na umoyo utali, chikuru walutilira kupulikira.
Solomoni wakamanyikwa chomene chifukwa cha umo wakeruzgiranga mwavinjeru. Nyengo yinyake, ŵanakazi ŵaŵiri ŵakagazgananga chifukwa cha bonda mwanalume, waliyose wakatenge ngwake. Solomoni wakalangura kuti mwana yura wadumulike pakati ndipo waliyose watore chigaŵa chimoza. Mwanakazi yumoza wakazomerezga, kweni uyo wakaŵa nyina mwenecho wa mwana wakaŵeyelera kuti mwana wapelekeke kwa munyake yura. Apa, Solomoni wakawonerathu kuti mama walusungu yura ndiyo wakaŵa mwenecho wa mwana ndipo wakamupeleka kwa iyo. Mu nyengo yichoko waka, Israyeli yose wakapulika za cheruzgo ichi, ndipo ŵanthu ŵakamanya kuti vinjeru vya Chiuta vili mwa Solomoni.
Mulimo umoza ukuru uwo Solomoni wakachita ngwa kuzenga tempele la Yehova. Likazengeka makora chomene mukati mu Yerusalemu ndipo agha ndigho ghakaŵa malo ghakusoperamo mu Israyeli. Apo ŵakajuliranga tempele, Solomoni wakalomba kuti: ‘Wonani, mtambo na mtambo wa mitambo ntha ungamuyanani imwe; kasi [kuli] uli nyumba iyi ndazenga asi njichoko chomene!’—1 Mathemba 8:27.
Lumbiri lwa Solomoni lukamanyikwa ku ŵanthu ŵa mu vigaŵa vinyake, na ku Sheba wuwo, uko nkhu Arabia. Fumukazi ya ku Sheba yikaluta kuti yikawone uchindami wa Solomoni na usambazi wake, ndiposo kukayezga vinjeru vyakunyang’amira ivyo vikaŵa mwa Solomoni. Fumukazi iyi yikakhorwa na vinjeru vya Solomoni kweniso umo Israyeli wakaŵira musambazi, nakuti yikalumba Yehova chifukwa cha kuŵika themba lavinjeru pa chizumbe. Yehova wakamutumbika nadi Solomoni apo wakawusanga. Mdauko wa Israyeli wakale ukulongora kuti mu nyengo yake ŵanthu ŵakasambazga na kuŵa pa mtende kuluska nyengo zose.
Kweni chachitima ntchakuti Solomoni wakalutilira yayi kuchita vinthu mwakukolerana na vinjeru vya Yehova. Wakaleka kupulikira malango gha Chiuta, ndipo wakatora ŵanakazi ŵanandi, kusazgapo ŵanakazi awo ŵakasopanga ŵachiuta ŵatesi. Mwapachokopachoko ŵanakazi ŵake aŵa ŵakapatuska mtima wake kwa Yehova ndipo wakamba kusopa vikozgo. Yehova wakaphalira Solomoni kuti chigaŵa cha ufumu wake chitolekengeko kwa iyo. Kweni Chiuta wakati chigaŵa chichoko waka ndicho chikhalilirenge ku mbumba yake, chifukwa cha ivyo wakalayizga Davide, awiske. Nangauli Solomoni wakaleka kumuteŵetera Yehova mwakugomezgeka, kweni Yehova wakaŵa wakugomezgeka nipera ku phangano lake la Ufumu ilo wakachita na Davide.
—Yafuma pa 1 Mathemba chipaturo 1 mpaka 11; 2 Midauko chipaturo 1 mpaka 9; Duteronome 17:17.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
4 Ntheura ine, kayidi+ chifukwa cha Fumu, nkhumuŵeyani kuti mwendenge mwakwenelera+ ntchemo iyo mukachemeka nayo.
2 Muŵe ŵakujiyuyura,+ ŵakuzika, ŵakuzikira,+ ndipo muzizipizgiranenge mu chitemwa.+
3 Muyezgeyezge kusungilira umoza wa mzimu mu chakukakira cha mtende.+
4 Pali thupi limoza,+ na mzimu umoza,+ nga umo paliri chigomezgo chimoza pera+ icho mukachemekerako.
5 Fumu yimoza,+ chipulikano chimoza, ubatizo umoza.
6 Chiuta yumoza uyo ni Dada wa ŵanthu wose. Iyo wali pachanya pa wose ndipo wakuchita vinthu kwizira mu wose. Nkhongono yake yikugwira ntchito mu wose.
7 Waliyose wa ise wali kupokera lusungu lukuru mwakuyana na umo Khristu wakapimira chawanangwa.+
8 Ntheura iyo wakuti: “Apo wakakwelera kuchanya wakayegha ŵazga. Wakapeleka vyawanangwa mu ŵanthu.”+
9 Sono kasi mazgu ghakuti: “wakakwelera,” ghakung’anamurachi? Ghakung’anamura kuti wakakhilira pasi, pa charu chapasi.
10 Uyo wakakhira ndiyo wakakweleraso kuchanya+ nkhanira kuluska machanya ghose,+ mwakuti wafiske vinthu vyose.
11 Ndipo wakapeleka ŵanyake kuŵa ŵapositole,+ ŵanyake kuŵa ntchimi,+ ŵanyake kuŵa ŵapharazgi,+ ŵanyake kuŵa ŵaliska na ŵasambizgi,+
12 kuti ŵawovwire ŵatuŵa, ŵachite mulimo wa uteŵeti, kuti ŵazenge thupi la Khristu,+
13 m’paka tose tifike ku umoza mu chipulikano na kumanya makora Mwana wa Chiuta, kuti tiŵe munthu mulara+ na kufika pa msinkhu wakuyana na Khristu.
14 Ntheura tileke kuŵa ŵana, ŵakuyegheka waka na majigha na kuputira uku na uku na mphepo yiliyose ya chisambizgo chautesi+ cha ŵanthu ŵaryarya, awo ŵakukhumba kupuluska ŵanyawo.
15 Kweni uku tikuyowoya unenesko, tiyeni tikurenge mu vinthu vyose mu chitemwa mwakuyana na uyo ni mutu, Khristu.+
16 Kwizira mwa iyo, viŵaro vyose vya thupi+ vikukumana makora pamoza ndipo chilichose chikovwirana na chinyake kuti vipeleke ivyo thupi likukhumba. Para chiŵaro chilichose chikugwira ntchito mwakwenelera, thupi likukura na kujizenga mu chitemwa.+
17 Ntheura ichi nkhuyowoya na kuchitira ukaboni mu Fumu, kuti muleke kwendaso nga umo mitundu yikwendera+ mu maghanoghano ghawo ghawakawaka.+
18 Maghanoghano ghawo ghali mu chisi ndipo ŵali kutali na umoyo wakuyana na Chiuta, chifukwa ŵakumanya kanthu yayi, ndiposo chifukwa cha unonono wa mitima yawo.
19 Pakuŵa ŵambura kupwelerako kalikose, ŵakajipeleka ku ukwakwa,+ na kuchita ukazuzi wa mtundu uliwose kwambura kujikora.
20 Kweni imwe mukasambira kuti Khristu wali nthena yayi.
21 Mukamupulika nadi Yesu ndipo mukasambira unenesko uwo uli mwa iyo.
22 Mukasambizgika kuti muvure wunthu wakale+ uwo ukuyana na nkharo yinu yakale ndiposo uwo ukunangika mwakuyana na makhumbiro ghake ghakupusika.+
23 Kweni mulutilire kuzgoka ŵaphya mu kaghanaghaniro kinu.+
24 Ndipo muvware wunthu uphya+ uwo ukalengeka mwakuyana na khumbo la Chiuta, mu urunji wenecho na kugomezgeka.
25 Ntheura sono pakuti mwaleka utesi, waliyose wa imwe wayowoyenge unenesko na mzengezgani wake,+ pakuti tili viŵaro vya thupi limoza.+
26 Kwiyani kweni kwananga chara.+ Dazi lileke kunjira uku muchali na ukali.+
27 Ndipo muleke kumupa malo Dyabulosi.+
28 Wakwiba waleke kwiba. Kweni wafukafuke, wagwire ntchito yiwemi na mawoko ghake,+ mwakuti waŵe na kanthu kakuti wamupeko uyo walije.+
29 Pa mulomo winu pangafumanga mazgu ghakuvunda yayi,+ kweni mazgu ghawemi ghakuzenga ŵanyinu mwakuyana na icho chikukhumbikwa, kuti ghakhozge awo ŵakupulika.+
30 Kweniso kuchitiska chitima mzimu utuŵa wa Chiuta yayi.+ Chifukwa ndiwo mwadindika nawo+ kuti muzakafwatulike na chiwombolero pa zuŵa la chiponosko.+
31 Wuskaniko kwa imwe mtima wa thinkho,+ ukali, kutukutwa, kukolomoka, na kayowoyero kaheni,+ pamoza na uheni wose.+
32 Muchitiranenge lusungu, ndipo muŵe na mtima wa chiwuravi,+ mugowokeranenge na mtima wose umo Chiuta nayo kwizira mwa Khristu wakamugowokerani na mtima wose.+
Tumizgani
Tumizgani
Ŵaefeso 4
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=49&Chapter=4&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D49%26Chapter%3D4%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kasi Chiuta Wakukhala Nkhu?
Ivyo Baibolo likuyowoya
Chiuta wakukhala kuchanya. Wonani mavesi agha.
Themba Solomoni likalomba kuti: ‘
Mupulike imwe kuchanya malo ghinu ghakukhalamo.’—1 Mathemba 8:43.
Yesu Khristu wakasambizga ŵasambiri ŵake kulomba kuti: ‘
Ŵadada ŵithu imwe muli kuchanya.’—Mateyu 6:9.
Yesu wakati wawuka, wakaluta ‘
kuchanya kwenecho, kuti sono wakawonekere pamaso pa Chiuta.’—Ŵahebere 9:24.
Mavesi agha ghakulongora kuti Yehova Chiuta waliko. Wali palipose yayi, kweni wakukhala kuchanya.


text: 2 Mu mwezi wa 7, pa zuŵa la 21 la mwezi uwo, mazgu gha Yehova ghakizira mwa ntchimi Hagayi,+ ghakati:2 “Fumba Zerubabeli+ mwana wa Shalatiyeli, mulongozgi wa Yuda,+ na Joshuwa+ mwana wa Yehozadaki,+ wasembe mukuru, na ŵanthu wose kuti:3 ‘Ni njani uyo wakhalapo pakati pinu uyo wakawona nyumba* iyi mu uchindami wake wakale?+ Kasi sono yikuwoneka wuli kwa imwe? Asi sono yikuwoneka nga nkhanthu chara mu maso mwinu para mukuyaniska na kale?’+4 “‘Kweni sono khwima mtima, Zerubabeli,’ ndimo wayowoyera Yehova, ‘ndipo khwima mtima Joshuwa mwana wa Yehozadaki, wasembe* mukuru.’“‘Khwimani mtima mwaŵanthu mose ŵa mu charu,’+ ndimo wayowoyera Yehova, ‘ndipo gwirani ntchito.’“‘Pakuti ine nili namwe,’+ ndimo wayowoyera Yehova wa mawumba.5 ‘Kumbukani ivyo nkhamulayizgani apo mukafumanga mu Eguputo,+ ndipo mzimu wane ukukhala pakati pinu.*+ Kopa chara.’”+6 “Pakuti ichi ndicho Yehova wa mawumba wayowoya, ‘Kamozaso, mu kanyengo kachoko waka, nisunkhunyenge machanya, charu chapasi, nyanja, na charu chakomira.’+7 “‘Nizamusunkhunya mitundu yose, ndipo vinthu vyakuzirwa* vya mitundu yose vizamunjira mu nyumba iyi.+ Nizamuzuzga nyumba iyi na uchindami,’+ ndimo wayowoyera Yehova wa mawumba.8 “‘Siliva ndane, ndipo golide nalo ndane,’ ndimo wayowoyera Yehova wa mawumba.9 “‘Uchindami wakunthazi wa nyumba iyi uzamuŵa ukuru chomene kuluska wa yakale,’+ ndimo wayowoyera Yehova wa mawumba.“‘Ndipo nizamupeleka mtende mu malo agha,’+ ndimo wayowoyera Yehova wa mawumba.”10 Pa zuŵa la 24, mu mwezi wa 9, mu chaka chachiŵiri cha Dariyasi, mazgu gha Yehova ghakiza kwa ntchimi Hagayi,+ ghakati:11 “Ichi ndicho Yehova wa mawumba wayowoya, ‘Fumba ŵasembe vya dango:+12 “Usange munthu wanyamura nyama yakupatulika mu chivungo cha chakuvwara chake, ndipo chakuvwara ichi chakhwaska chingwa, panji mphoza, panji vinyo, panji mafuta, panji chakurya chilichose, kasi icho chakhwaskika chiŵenge chakupatulika?”’”Ŵasembe ŵakazgora kuti: “Chara!”13 Penepapo Hagayi wakafumba kuti: “Usange munthu munyake ngwakufipirwa chifukwa cha kukhwaska chitanda, ndipo wakhwaska chimoza cha vinthu ivi, kasi icho chakhwaskika chiŵenge chakufipirwa?”+Ŵasembe ŵakazgora kuti: “Chiŵenge chakufipirwa.”14 Ntheura Hagayi wakati: “‘Ndimo ŵanthu aŵa ŵaliri, ndimoso mtundu uwu uliri pamaso pane,’ wakuti Yehova, ‘mulimo wose wa mawoko ghawo uli nthena. Chilichose icho ŵakupeleka kura ntchakufipirwa.’15 “‘Kweni sono, nkhumuŵeyani, kufuma muhanya uno m’paka munthazi, ŵikani mtima winu pa* ichi: Pambere libwe lindaŵikike pa libwe linyake mu tempile la Yehova,+16 kasi vikaŵa wuli? Apo munthu wakiza pa chiwunjiko cha tirigu na kukhazga kuti wakwanenge myeso 20, kweni pakaŵa waka wakukwana myeso 10. Kweniso apo munthu wakiza ku chakusungamo vinyo kuti waneghemo myeso 50, kweni pakaŵa waka wakukwana myeso 20.+17 Imwe mwaŵanthu pamoza na milimo yose ya mawoko ghinu nkhamutimbani na chithukivu chikuru, chuku,*+ na vula yamalibwe, kweni pakaŵavya na yumoza uyo wakawelera kwa ine,’ ndimo wayowoyera Yehova.18 “‘Nkhumuŵeyani, ŵikani mtima winu pa* vinthu ivi kufuma muhanya uno m’paka munthazi, kufuma pa zuŵa la 24, mu mwezi wa 9, kufuma pa zuŵa ilo fawundeshoni ya tempile la Yehova yikazengekera,+ ŵikani mtima winu pa vinthu ivi:19 Kasi mu nthamba yakusungiramo vyakurya muchali mbuto?+ Kasi makuni gha mpheska, makuni gha vikuyu, makuni gha marimoni, na makuni gha maolive ghachali kupambika vipambi? Kwamba muhanya uno nimupaninge vitumbiko.’”+20 Mazgu gha Yehova ghakizaso kachiŵiri kwa Hagayi pa zuŵa la 24 la mwezi uwo,+ ghakati:21 “Yowoya na Zerubabeli, mulongozgi wa Yuda kuti: ‘Nisunkhunyenge machanya na charu chapasi.+22 Nizamubwangandura chitengo cha maufumu na kuparanya nkhongono za maufumu gha mitundu.+ Nizamubwangandura magileta pamoza na awo ŵakweramo. Mahachi pamoza na awo ŵakwerapo ŵazamuwa, waliyose na lupanga lwa mubali wake.’”+23 “‘Pa zuŵa ilo,’ ndimo wayowoyera Yehova wa mawumba, ‘Nizamukutora iwe, Zerubabeli+ mwana wa Shalatiyeli+ muteŵeti wane,’ ndimo wayowoyera Yehova, ‘ndipo nizamukuzgora nga ni mphete yachidindo, chifukwa ndiwe nakusankha,’ ndimo wayowoyera Yehova wa mawumba.”


text:
Kasi Mukumanya?
Cifukwa wuli vigeŵenga ŵakaviphyoranga malundi?
Yesu na vigeŵenga viŵiri ŵakapayikika pa makuni ghakusuzgikirapo. Ndipo Baibolo likuyowoya kuti: “[Ŵayuda] ŵakalomba Pilato kuti malundi ghawo ghaphyoleke na mathupi ghawo ghawuskikepo.”—Yohane 19:31.
Dango la Ciyuda likatenge para cigeŵenga capayikika na kufwira pa khuni, thupi lake “lingakhalanga pa khuni usiku wose” cara. (Duteronome 21:22, 23) Para Ŵaroma ŵapayika munthu pa khuni, Ŵayuda wakalondezgangaso dango ili. Vigeŵenga ivyo vikapayikikira lumoza na Yesu ŵakaviphyora malundi kuti vifwe luŵiro. Ici cikawovwira kuti ŵasunge pambere Sabata yindambe.
Munthu wakwananga ŵakamukhomanga malundi na mawoko pa cikhuni. Para ŵimika cikhuni ici, munthu wakalenderanga ndipo wakapulikanga ulwilwi ukuru comene cifukwa ca uzito wa thupi lake. Ndipo pakuthuta munthu wakasuzgikanga comene. Kweni para ŵamuphyora viwangwa vyake vya mu malundi, wakatondekanga kuthuta. Ntheura, wakakaŵanga yayi kufwa.
Kasi kale pa nkhondo ŵakagwiliskiranga wuli nchito cakuponyera malibwe?
Cakuponyera malibwe, panji kuti fyata, cikaŵa cilwero ico Davide wakakomera Goliyati. Davide wakwenera kuti wakacisambira cilwero ici pa uwukirano apo wakaŵa muliska.—1 Samuel 17:40-50.
Vithuzithuzi vya cakuponyera malibwe ivyo ŵanthu ŵakajamburanga ku Eguputo na Asiriya vicali kusangika. Cakuponyera malibwe cikaŵanga na vingwe viŵiri. Ku vingwe ivi ŵakakakangako kathumba kacikumba panji kasalu. Munthu wakatoranga libwe lambulunga na kuliŵika mu kathumba aka. Uzito wa libwe ukaŵanga magiramu 250. Kufuma apo, wakazungunyanga cakuponyera malibwe na kulekezga cingwe cimoza. Para ŵacita nthena, libwe likacimbiranga mwankhongono kweniso munthu wakawindanga yayi.
Ku vyaru vya ku Middle East, ŵanthu awo ŵakufukura vinthu vyakale ŵasanga malibwe ghanandi agho ŵakagwiliskiranga nchito pa nkhondo. Para libwe laponyeka na msilikari waluso likacimbiranga comene. (makilomita 160 panji 240 pa ora) Ŵakusanda mdauko ŵakupambana maghanoghano pa nkhani ya ico cikaŵa cankhongono comene pakati pa cakuponyera malibwe na uta. Kweni fundo njakuti cakuponyera libwe naco cikaŵa cakofya comene.—Ŵeruzgi 20:16.


text:
“Ine nili wa wakutemweka wane, ndipo khumbo lake lili kwa ine” (10)
7 “Malundi ghako ngakutowa nadi mu vilyato* vyako,Iwe mwana msungwana wakuchindikika!Kawumbikiro ka vigha vyako kali nga ni vitoweskero,Mulimo wa mawoko gha munthu waluso.2 Mudoto wako uli nga ni bakule wakuvungumara.Wangasoŵanga chara vinyo lakusazgika.Nthumbo yako ntchiwunjiko cha tirigu,Yazingilizgika na maluŵa.3 Mabere ghako ghaŵiri ghali nga nthwana tuŵiri,Twana twamuleza twa mphoyo.+4 Singo yako+ yili nga ntchigongwe cha mino gha zovu.+Maso ghako+ ghali nga ni viziŵa mu Heshiboni,+Pafupi na chipata cha Bati-rabimu.Mphuno yako yili nga ntchigongwe cha ku Lebanoni,Icho chikulazga ku Damaseko.5 Mutu wako ukukutozga nga ni Karimeli,+Vipoti* vya sisi lako*+ vili nga ni weya utchesamu.+Themba likutoleka mtima* na sisi lako litali.6 Ndiwe wakutowa nadi, ndipo ndiwe wakukondweska,Iwe msungwana wakutemweka, kuluska vyose ivyo ni vyakukondweska!7 Thupi lako lili nga ni khuni la mkama,Ndipo mabere ghako ghali nga makhunje gha viŵali.+8 Ine nkhati: ‘Nikwerenge khuni la mkama,Kuti nkhakore vipambi vyake.’Mabere ghako ghaŵe nga ni makhunje gha mpheska,Mvuchi wako uŵe wakununkhira makora nga ni maapulo,9 Ndipo mulomo wako uŵe nga ni vinyo liwemi chomene.”“Limukhilire makoramakora wakutemweka wane,Likukhira makora pa milomo ya awo ŵagona.10 Ine nili wa wakutemweka wane,+Ndipo khumbo lake lili kwa ine.11 Zanga, iwe wakutemweka wane,Tiye tilute ku minda,Tikakhale pakati pa vivwati vya kofa.+12 Tiye tiwuke usikusiku, tilute ku minda ya mpheska,Tikawone usange mpheska zaphuka,*Usange maluŵa ghazota,+Usange marimoni ghali na maluŵa.+Kwenekura namukulongora chitemwa chane.+13 Mandireki+ ghakufumiska sungu lake,Pa milyango pali mtundu uliwose wa vipambi viwemi.+Viphya na vyakale wuwo,Nakusungira iwe, wakutemweka wane.


text:
Umoyo Wambura Kulaŵiska
“Nkhati nababika waka, ŵakaniŵika munkhwala wakuŵaŵa mu maso, ndipo ukanikoma maso. Nkhati nafika paumwali, nkhalekerathu kuwona ndipo nkhamba kusuzgika chomene maghanoghano.”—Paqui, mama uyo mfumu wake nayo ngwachibulumutira.
MUNTHU wangaŵa wachibulumutira panji wangaŵa na suzgo la kulaŵiska pa vifukwa vinandi. Wangapwetekeka panji wangakoleka na matenda. Ivi vingananga maso, misipa ya maso, panji wongo. Ŵanthu awo maso ghali kufwirathu panji ghali kufwa pachoko waka kanandi ŵanyawo ŵakuŵagega, ŵakuŵa ŵachitima kweniso ŵawofi. Kweni ŵanandi ŵakuzizipizga ndipo ŵakukhala mwakukondwa.
Maso ndigho ghakutovwira chomene kuti timanye vinthu. Ntheura para maso ghafwa, munthu wakugomezga chomene kupulika, kupungizga (kunuska), kukhwaska, na kucheta (kulaŵa).
Magazini yinyake yikalongosora kuti ukaboni ukulongora kuti wongo ‘ukusintha kuyana na ivyo vyachitika.’ Yikatiso: ‘Ukaboni ukulongora kuti para wongo ukupokera yayi uthenga kufuma ku chiŵaro chinyake, ukunozga nthowa kuti uwovwire kweniso kusazgirako nkhongono ku viŵaro vinyake.’ Wonani ivyo vikuchitika.
Kupulika: Munthu wangaŵa na chithuzithuzi mu maghanoghano pakupulika waka mazgu panji bundi (mdidi). Fernando, uyo ngwachibulumutira, wakati: “Nasambira kukumbuka na kumanya ŵanthu para napulika waka mazgu ghawo panji msyetusyetu wa malundi ghawo.” Juan nayo ngwachibulumutira, ndipo wakati: “Taŵachibulumutira, munthu tikumumanyira waka mazgu.” Nga umo tose tikuchitira, ŵanthu ŵachibulumutira ŵakukhazga chomene umo mazgu gha munthu ghakupulikikwira. Ntheura ŵakumanya usange munthu wakondwa, wakwiya, panji wali na chitima.
Ivyo wachibulumutira wakupulika vikumovwiraso kumanya makora malo agho wali. Wangamanya uko galimoto panji vinthu vinyake vikufumira, ukuru wa chipinda, kweniso apo pali vinthu vyakuti wangakhuŵaramo.
Kupungizga (kunuska): Mphuno yikovwiraso chomene munthu kuti wamanye vinthu. Chiyelezgero, para wachibulumutira wakwenda mu nthowa, wangapulika sungu ilo lingamovwira kuti wamanye apo pali resitiranti, msika, na vinthu vinyake. Kweni ivyo wakupulika navyo vikumovwira kuŵa na chithuzithuzi chakukwana cha malo agho, nga umo wakumanyira vinthu para wavikhwaska waka.
Kukhwaska: Francisco wakuti: “Mawoko ndigho ni maso ghane.” Nyengo zinyake ‘maso’ agha ghakukhumbikwira ndodo. Manasés wakababika wachibulumutira ndipo wakasambira kwendera ndodo kwamba apo wakaŵa mwana. Iyo wakati: “Nkhuthemba viŵaro vyane vinyake, nga makutu, mphuno, na thupi. Para nkhwenda nkhumanya makora uko nkhuya chifukwa cha kukumbuka kweniso chifukwa cha ndodo iyo yikunovwira kumanya tuvimanyikwiro twamumphepete mwa nthowa.”
Ŵachibulumutira ŵanandi ŵakumanya kuŵazga mabuku gha vilembo vya Braille agho ŵakuchita kupapaskapo waka. Nakuti mazuŵa ghano pali vinthu vinandi vyakovwira ŵachibulumutira. Padera pa mabuku gha vilembo vya Braille, ŵakupulikizga vinthu vyakujumbulika pa CD kweniso mapulogiramu ghanyake gha pa kompyuta. Vinthu ivi vikovwira ŵachibulumutira kuti ŵaŵazgenge Baibolo na mabuku ghakulongosora Baibolo. *
Baibolo na mabuku ghakulongosora Baibolo vyawovwira chomene Paqui na mfumu wake, awo ŵazunulika kukwambilira kwa nkhani iyi. Kweniso ŵakukondwa kuŵa pamoza na ŵabali na ŵadumbu mu mpingo wa Ŵakaboni ŵa Yehova. Paqui wakuti: “Sono tikukhala makora waka ndipo tikuchitaso vinthu patekha.”
Nadi, uchibulumutira uli na masuzgo ghake. Kweni tawona ukaboni wakuti para munthu wazgoŵera kweniso wakuzizipizga wakutonda masuzgo agha na kuŵa wakukondwa.
^ ndime 10 Ŵakaboni ŵa Yehova ŵakupanga mabuku ghakulongosora Baibolo mu vilembo vya Braille mu viyowoyero vyakujumpha 25.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
10 Pamanyuma, themba la Ŵaamoni+ likafwa, ndipo mwana wake Hanuni wakaŵa themba mu malo ghake.+
2 Penepapo Davide wakati: “Nilongorenge lusungu kwa Hanuni mwana wa Nahashi, ulo wiske wakalongora kwa ine.” Ntheura Davide wakatuma ŵateŵeti ŵake kukamusanguluska pa nyifwa ya wiske. Kweni ŵateŵeti ŵa Davide ŵakati ŵiza mu charu cha Ŵaamoni,
3 ŵakaronga ŵa Ŵaamoni ŵakati kwa Hanuni fumu yawo: “Kasi ukuwona nga Davide wakuchindika awuso pakukutumira ŵanthu kuti ŵakusanguluske? Asi Davide watuma ŵateŵeti ŵake kwa iwe kuti ŵazakawone msumba, kuwendera, na kuwuwiska?”
4 Ntheura Hanuni wakatora ŵateŵeti ŵa Davide na kuŵameta mwembe kulwande,+ wakadumura pakati malaya ghawo mu matako, na kuŵaleka kuti ŵalutenge.
5 Davide wakati waphalirika, nyengo yeneyiyo wakatuma ŵanthu kuti ŵakakumane nawo, chifukwa ŵakalengeskeka chomene. Themba likaŵaphalira kuti: “Mukhale mu Yeriko+ m’paka mwembe winu umere, ndipo mwizenge kuno.”
6 Ŵaamoni ŵakawona kuti ŵanunkha kwa Davide, ntheura ŵakatuma ŵanthu kukakumba Ŵasiriya ŵa ku Beti-rehobu,+ na Ŵasiriya ŵa ku Zoba,+ ŵasilikari 20,000 ŵakwenda pasi. Ŵakachemaso themba la Maka+ pamoza na ŵanalume 1,000, ndiposo ŵanthu 12,000 kufuma ku Ishitobu.+
7 Davide wakati wapulika vinthu ivi, wakatuma Yowabu na ŵankhondo wose, pamoza na vinkhara vyake.+
8 Ŵaamoni ŵakafuma na kundanda kunozgekera nkhondo pa chipata cha msumba, peneapo Ŵasiriya ŵa ku Zoba na Rehobu, pamoza na Ishitobu, na Maka ŵakaŵa ŵekha ku thondo.
9 Yowabu wakati wawona kuti ŵankhondo ŵamulotokera kunthazi na kumasinda, wakasorapo ŵasilikari ŵaluso chomene mu Israyeli, ndipo wakaŵandandika makora kuti ŵarwe na Ŵasiriya.+
10 Ŵanyake wose wakaŵaŵika mu woko la munung’una wake Abishayi,+ kuti ŵandande na kurwa nkhondo na Ŵaamoni.+
11 Wakati: “Usange Ŵasiriya ŵaŵa ŵankhongono chomene kuluska ine, imwe mwize kuzakanovwira. Kweni usange Ŵaamoni ndiwo ŵaŵa ŵankhongono chomene kuluska imwe, ine nizenge kuzakamovwirani.
12 Tiŵe ŵankhongono na ŵakukhwima mtima,+ tilwere ŵanthu ŵithu na misumba ya Chiuta withu. Yehova wachitenge icho ntchiwemi mu maso ghake.”+
13 Yowabu na ŵanthu ŵake ŵakati ŵasendelera kuti ŵarwe na Ŵasiriya, iwo ŵakachimbira pamaso pake.+
14 Ŵaamoni ŵakati ŵawona kuti Ŵasiriya ŵachimbira, nawoso ŵakachimbira kwa Abishayi na kunjira mu msumba. Pamanyuma Yowabu wakawerako ku Ŵaamoni, wakiza ku Yerusalemu.
15 Ŵasiriya ŵakati ŵawona kuti ŵathereskeka na Israyeli, ŵakawunganaso.+
16 Ntheura Hadadezeri+ wakatuma ŵanthu kukachema Ŵasiriya ŵa ku chigaŵa cha Mlonga.+ Iwo ŵakiza ku Helamu, pamoza na Shobaki mulongozgi wa ŵankhondo wa Hadadezeri uyo wakaŵalongozganga.
17 Davide wakati waphalirika, nyengo yeneyiyo wakawunganya Israyeli yose, ŵakambuka Yorodani na kufika ku Helamu. Sono Ŵasiriya ŵakandanda kuti ŵakumane na Davide, ndipo ŵakarwa nayo.+
18 Kweni Ŵasiriya ŵakachimbira kwa Israyeli. Davide wakakoma Ŵasiriya 700 ŵakukwera pa magileta, na ŵapamahachi 40,000. Wakatimbaso Shobaki mulongozgi wawo wa ŵankhondo, wakafwira penepara.+
19 Mathemba ghose, ŵateŵeti ŵa Hadadezeri, ŵakati ŵawona kuti ŵathereskeka na Israyeli, nyengo yeneyiyo ŵakachita mtende na Israyeli ndipo ŵakazgoka ŵateŵeti ŵake.+ Ŵasiriya ŵakawopa kovwiraso Ŵaamoni.
Tumizgani
Tumizgani
2 Samuyeli 10
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=10&Chapter=10&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D10%26Chapter%3D10%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
24 Mazgu gha Yehova ghakizaso kwa ine mu chaka 9, mu mwezi wa 10, pa zuŵa la 10 la mwezi uwo, ghakati:
2 “Mwana wa munthu, lemba zuŵa ili, zuŵa lenelili. Pa zuŵa ili,+ themba la Babuloni lambapo kuwukira Yerusalemu.
3 Ndipo yowoya ntharika yakukhwaskana na nyumba yachigaluka, uyowoye vya iwo uti:
“‘Ichi ndicho Fumu Yikuru Yehova yayowoya:
“Khazika m’phika pa moto na kuthiramo maji.+
4 Ŵikamo vipitika vya nyama,+ chipitika chilichose icho ntchiwemi,
Chigha na mukhono. Uzuzgemo viwangwa viwemi chomene.
5 Utore mberere yiwemi chomene pa mskambo,+ ndipo usonkhe nkhuni kuzingilizga m’phika.
Ubwatuske vipitika na kuphika viwangwa ivyo vili mwenemumo.’”
6 “Ntheura ichi ndicho Fumu Yikuru Yehova yayowoya:
‘Soka ku msumba wakuthiska ndopa,+ ku m’phika wamlosko, uwo mlosko wake undafumiskikeko.
Uskamo chipitika chimozachimoza,+ ungachitanga mphenduzga yayi pa ivyo.
7 Chifukwa ndopa zake zili mukati mwake,+ wakazithira pa jalawe.
Wakazithira pasi chara kuti ziwundike na fuvu.+
8 Kuti nivundure ukali wane wa kuwezgera nduzga,
Naŵika ndopa zake pa jalawe lakunyezimira, na lakuwonekera
Mwakuti zileke kuwundilika.’+
9 “Ntheura ichi ndicho Fumu Yikuru Yehova yayowoya:
‘Soka ku msumba wakuthiska ndopa!+
Nizamuwunjika chiwunjiko chikuru cha nkhuni.
10 Wunjika vigodo, pemba moto,
Bwatuska nyama kuti yiphye makora, pungura msuni, ndipo viwangwa vinyeke.
11 Khazika m’phika wambura kanthu pa makara kuti uwotche
Mwakuti mkuŵa wake uphye kuti chee.
Kufipirwa kwake kusongonokenge mukati mwake,+ ndipo mlosko wake uphye.
12 Ntchakukwenyerezga na chakuvuska,
Chifukwa mlosko wake wakugandilira ukufumako chara.+
Uwuponye pa moto na mlosko wake!’
13 “‘Ukafipirwa chifukwa cha nkharo yako yakulengeska.+ Nkhayezgayezga kukutozga kweni ukatowa chara, ukazuzi wako ukalutilira. Utowengepo yayi m’paka ukali wane utunire pa iwe.+
14 Ine Yehova nayowoya. Soka lizenge nadi, ndipo nizamuchitapo kanthu kwambura kutondeka. Nizamuchita chitima chara, nesi kujisuska.+ Ŵakweruzgenge kuyana na nthowa zako ndiposo vyakuchita vyako,’ ndimo yayowoyera Fumu Yikuru Yehova.”
15 Mazgu gha Yehova ghakizaso kwa ine, ghakati:
16 “Mwana wa munthu, sonosono apa nitimbenge kamoza pera na kuwuskako wakutemweka wako kwa iwe.+ Ungatengeranga chara nesi kulira panji kuthiska masozi.
17 Utamphe chisisi, ndipo ungachitanga mitheto yakulilira ŵakufwa chara.+ Kaka nduŵira+ yako na kuvwara vilyato vyako.+ Ungabenekeleranga chara mwembe wapamphuno+ nesi kurya chingwa icho ŵanji ŵakwizira nacho.”+
18 Namulenji nkhayowoya na ŵanthu, ndipo kumise muwoli wane wakafwa. Ntheura namachero ghake mulenji nkhachita nga umo nkhaphalilikira.
19 Ŵanthu ŵakanifumbanga kuti: “Kasi vinthu ivyo ukuchita, utiphalirenge yayi ivyo vikung’anamura kwa ise?”
20 Nkhati kwa iwo: “Mazgu gha Yehova ghiza kwa ine, ghakuti,
21 ‘Phalira nyumba ya Israyeli kuti: “Ichi ndicho Fumu Yikuru Yehova yayowoya, ‘Nili pafupi kufipiska malo ghane ghakupatulika,+ agho mukunotha nagho chomene, agho ntchinthu chakutemweka kwa imwe na icho mtima winu ukukhumba. Ŵana ŵinu ŵanalume na ŵanakazi awo mukaŵaleka kumasinda, ŵawenge na lupanga.+
22 Ndipo muchitenge nga umo ine nachitira. Muzamubenekelera yayi mwembe winu wapamphuno nesi kurya chingwa icho ŵanji ŵamuyegherani.+
23 Nduŵira zinu zizamuŵa pa mitu yinu, na vilyato vinu ku malundi ghinu. Muzamutengera yayi nesi kulira. Kweni muzamughanda chifukwa cha zakwananga zinu,+ na kutamphirana yumoza na munyake.
24 Ezekiyeli waŵa chimanyikwiro kwa imwe.+ Muzakachite nga umo iyo wachitira. Para vyachitika, muzamumanya kuti ine ndine Fumu Yikuru Yehova.’”’”
25 “Kweni iwe, mwana wa munthu, pa zuŵa ilo nizamufumiskako kwa iwo malo ghawo ghakukhora, chinthu chawo chakutowa icho chikuŵapa chimwemwe, icho ŵakuchitemwa, icho mtima wawo ukukhumba, pamoza na ŵana ŵawo ŵanalume na ŵanakazi,+
26 uyo wapona+ wazamwiza na kukuphalira.
27 Mu zuŵa ilo, uzamujura mulomo wako na kuyowoya na uyo wapona, ndipo uzamuŵaso mbuwu chara.+ Uzamuŵa chimanyikwiro kwa iwo, ndipo ŵazamumanya kuti ine ndine Yehova.”
Tumizgani
Tumizgani
Ezekiyeli 24
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=26&Chapter=24&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D26%26Chapter%3D24%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Cigaŵa 4: Fumu Yakwamba ya Israyeli Mupaka pa Kutolekera ku Wuzga ku Babulone
Sauli wakaŵa fumu yakwamba ya Israyeli. Kweni Yehova wakamukana, ndipo Davide wakasankhika kuŵa fumu kunjira mu malo ghake. Tisambirenge vinthu vinandi vyakukhwaskana na Davide. Pa uwukirano wake, wakatimba Goliyati, cinkhara. Pamanyuma pake wakacimbira Sauli, Fumu ya sanji. Abigelu, mwanakazi wakutowa, wakamuwezga kuti waleke kucita cinthu ciheni.
Tisambirengeso vinandi vyakukhwaskana na Solomoni, mwana wa Davide, uyo wakanjira mu malo ghake nga ni fumu ya Israyeli. Fumu yiliyose mwa mafumu ghakwamba ghatatu gha Israyeli yikawusa vilimika 40. Solomoni wati wafwa, mtundu wa Israyeli ukagaŵika paŵiri, ufumu wa kumpoto na ufumu wa kumwera.
Ufumu wa mafuko 10 wa kumpoto ukatora vilimika 257 pambere undaparanyike na Ŵaasiriya. Vilimika 133 pamanyuma pake, ufumu wa kumwera nawoso ukaparanyika. Pa nyengo iyi Ŵaisrayeli ŵakatolekera ku wuzga ku Babulone. Mwantheura Cigaŵa CACINAYI cili na vyakucitika ivyo vikatora vilimika 510. Mukati mu nyengo iyi mukacitika vinthu vinandi vyakukondweska ivyo tisambirenge.


text: 1 Yehova wakachema Mozesi, wakayowoya nayo mu chihema chakukumanamo,+ wakati:2 “Yowoya na Ŵaisrayeli,* uŵaphalire kuti: ‘Usange yumoza wa imwe wapelekenge chiŵeto kuŵa sembe kwa Yehova, wapeleke ng’ombe, mberere panji mbuzi.+3 “‘Usange wapelekenge ng’ombe kuŵa sembe yakotcha, wapeleke ng’ombe yanalume yambura kalema.+ Wize nayo yekha+ kwa Yehova pa mulyango wa chihema chakukumanamo.4 Waŵike woko lake pa mutu wa sembe yakotcha, ndipo yiŵenge yakupokelereka m’malo mwa iyo, kuphepiskira kwananga kwake.5 “‘Ng’ombe iyi yikomekere pamaso pa Yehova. Ndipo ŵasembe,*+ ŵana ŵa Aroni, ŵatore ndopa na kuzinthonyezga kuzingilizga jotchero+ ilo lili pa mulyango wa chihema chakukumanamo.6 Sembe yakotcha iyi ŵayifuŵe na kuyidumuradumura.+7 Ŵasembe, ŵana ŵa Aroni, ŵapembe moto pa jotchero+ na kutambikapo nkhuni.8 Ŵasembe, ŵana ŵa Aroni, ŵandandike makora nyama iyo ŵadumura,+ mutu na mafuta gha ku ziso, pa nkhuni izo zili pa moto wa pa jotchero.9 Matumbo na vibodo* visukike. Wasembe waviwotche vyose pa jotchero kuŵa sembe yakotcha. Iyi ni sembe yakotcha pa moto ya sungu liwemi* kwa Yehova.+10 “‘Usange wapelekenge mberere panji mbuzi+ kuŵa sembe yakotcha, wapeleke yanalume yambura kalema.+11 Yikomekere pamaso pa Yehova, cha kumpoto kwa jotchero. Ŵasembe, ŵana ŵa Aroni, ŵanthonyezge ndopa zake kuzingilizga jotchero.+12 Wayidumure vipitikavipitika, mutu na mafuta ghake gha ku ziso, ndipo wasembe wavindandike makora pa nkhuni izo zili pa moto wa pa jotchero.13 Wasuke matumbo na vibodo. Ndipo wasembe wapeleke yose na kuyiwocha pa jotchero. Iyi ni sembe yakotcha pa moto ya sungu liwemi* kwa Yehova.14 “‘Kweni usange wapelekenge viyuni kuŵa sembe yakotcha kwa Yehova, wapeleke njiŵa panji viwunda.+15 Wasembe wize nayo pa jotchero, wayicheke pa singo,* wayiwotche pa jotchero, kweni ndopa zake wazithire mumphepete mwa jotchero.16 Wakunyure mahungwa na kuwuskamo chifuliro* ndipo waviponye musi mwa jotchero, kumafumiro gha dazi, pa malo ghakuthirako vyoto.*+17 Wayiŵalure pakati pa mapapindo kwambura kuyidumulirathu. Ndipo wasembe wayiwotche pa jotchero pa nkhuni izo zili pa moto. Iyi ni sembe yakotcha pa moto ya sungu liwemi* kwa Yehova.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
13 Pa zuŵa lira, Yesu wakafuma mu nyumba, na kukakhala mumphepete mwa nyanja.
2 Mizinda yikuru yikawungana kwa iyo, ntheura wakakwera boti na kukhala pasi, ndipo mzinda wose ukimilira pa mtunda.+
3 Ndipo wakaŵaphalira vinthu vinandi mu ntharika,+ wakati: “Wonani, mulimi wakaluta kukaseŵa.+
4 Apo wakaseŵanga, mbuto zinyake zikawa mumphepete mwa nthowa, ndipo tuyuni tukiza na kurya.+
5 Zinyake zikawa pa malibwe apo pakaŵavya dongo linandi, ndipo zikamera luŵiro chifukwa pakaŵavya dongo linandi.+
6 Kweni dazi likati lakwera, zikaŵawuka ndipo zikafota chifukwa zikaŵavya misisi.
7 Zinyakeso zikawa pakati pa minga, ndipo minga zikakura na kuzifyolonganiska.+
8 Kweniso zinyake zikawa pa dongo liwemi, ndipo zikamba kupambika vipambi, iyi vipambi 100, iyi vipambi 60, ndipo yinyake vipambi 30.+
9 Uyo wali na makutu wapulike.”+
10 Sono ŵasambiri ŵakiza ndipo ŵakati kwa iyo: “Chifukwa wuli mukuyowoya nawo mu ntharika?”+
11 Pakuzgora wakati: “Imwe mwapika mwaŵi wa kupulikiska chisisi chakupatulika+ cha Ufumu wakuchanya, kweni iwo ŵandapike.
12 Chifukwa waliyose uyo wali navyo, wazamupika vinandi ndipo wazamuŵa na vinandi chomene. Kweni waliyose uyo walije, wazamupokeka nanga ni icho wali nacho.+
13 Lekani nkhuyowoya nawo mu ntharika. Chifukwa maso ŵali nagho kweni ŵakuwona chara, makutu ŵali nagho kweni ŵakupulika chara nesi kumanya ng’anamuro lake.+
14 Ndipo uchimi wa Yesaya ukufiskika pa iwo. Ukuti: ‘Kupulika mupulikenge nadi, kweni kumanya ng’anamuro lake chara. Ndipo kulaŵiska mulaŵiskenge nadi, kweni kuwona chara.+
15 Pakuti mtima wa ŵanthu aŵa wakulungara, ndipo ŵapulika na makutu ghawo kweni wakuchitapo kanthu chara. Ŵajara maso ghawo na makutu ghawo, kuti ŵaleke kuwona na kupulika. Lekani mitima yawo yikumanya chara ng’anamuro lake na kuwerako kuti ine niŵachizge.’+
16 “Kweni imwe muli ŵakukondwa chifukwa maso ghinu ghakuwona, ndipo makutu ghinu ghakupulika.+
17 Pakuti nadi nkhumuphalirani, ntchimi zinandi na ŵanthu ŵarunji ŵakakhumbanga kuwona vinthu ivyo imwe mukuwona kweni ŵakaviwona chara,+ na kupulika vinthu ivyo imwe mukupulika kweni ŵakavipulika chara.
18 “Sono pulikizgani ntharika ya mulimi uyo wakaseŵa.+
19 Mbuto iyo yikaseŵeka mumphepete mwa nthowa ni munthu uyo wakupulika mazgu gha Ufumu kweni wakumanya chara ng’anamuro lake.+ Muheni+ wakwiza na kupoka icho chaseŵeka mu mtima wake.
20 Iyo yikaseŵeka pa malibwe, ni munthu uyo wakupulika mazgu ndipo mwaluŵiro wakughazomera na chimwemwe.+
21 Kweni walije misisi mu mtima wake, wakulutilira kanyengo kachoko waka, ndipo para suzgo panji nthambuzgo yawuka chifukwa cha mazgu, wakukhuŵara mwaluŵiro.
22 Iyo yikaseŵeka pa minga, ni munthu uyo wakupulika mazgu, kweni vyenjezgo vya nyengo yino,+ na nkhongono yakupusika ya usambazi vikufyolonganiska mazgu, ndipo wakuŵa wambura vipambi.+
23 Ndipo iyo yikaseŵeka pa dongo liwemi, ni munthu uyo wakupulika mazgu na kumanya ng’anamuro lake, uyo wakupambika nadi vipambi, uyu 100, uyu 60, munyake 30.”+
24 Wakaŵayowoyera ntharika yinyake, wakati: “Ufumu wakuchanya ukuyana na munthu uyo wakaseŵa mbuto yiwemi mu munda wake.
25 Apo ŵanthu ŵakaŵa mu tulo, mulwani wake wakiza na kuseŵamo duru mukati mu tirigu, ndipo wakaluta.
26 Mbuto yikati yaphuka na kupambika vipambi, duru nalo likawoneka.
27 Ntheura ŵazga ŵa mwenecho wa nyumba ŵakiza na kuyowoya nayo kuti: ‘Fumu, asi mukaseŵa mbuto yiwemi mu munda winu? Kasi duru lafuma nkhu?’
28 Wakati kwa iwo, ‘Munthu mulwani ndiyo wachita ichi.’+ Ŵazga ŵakati kwa iyo, ‘Kasi mukukhumba kuti tilute na kukalichesa?’
29 Wakati, ‘Chara, kopera kuti pakuchesa duru mungakazgulira lumoza na tirigu.
30 Vilekani vyose vikulire lumoza m’paka pa nyengo ya vuna. Mu nyengo ya vuna, nizamuphalira ŵakuvuna kuti: Chakwamba, torani duru na kukaka zimphundwe kuti muliwotche. Kufuma apo, mukalonge tirigu mu nthamba yane.’”+
31 Wakaŵayowoyera ntharika yinyake, wakati: “Ufumu wakuchanya ukuyana na njere ya sinapi, iyo munthu wakatora na kupanda mu munda wake.+
32 Ni njere yichoko chomene pa njere zose. Kweni para yakura yikuŵa yikuru kuluska mphangwe zose ndipo yikuzgoka khuni, ndipo tuyuni twamudera tukwiza na kusanga pakukhala pakati pa minthavi yake.”
33 Wakaŵaphalira ntharika yinyake, wakati: “Ufumu wakuchanya uli nga ni nthukumusi iyo mwanakazi wakatora na kusazga na ufu wakukwana vipimo vitatu vikuru, m’paka bulunga lose likatukumuka.”+
34 Yesu wakayowoya vinthu vyose ivi ku mizinda mu ntharika. Enya, kwambura ntharika wakayowoyanga nawo chara,+
35 kuti ghafiskike mazgu agho ntchimi yikayowoya, ghakuti: “Nijurenge mulomo wane mu ntharika, Nipharazgenge vinthu ivyo vyabisika kufuma pakwamba.”+
36 Ndipo wakati wawezga mizinda, wakanjira mu nyumba. Ŵasambiri ŵake ŵakiza kwa iyo na kuyowoya kuti: “Mutilongosolere ntharika ya duru mu munda.”
37 Pakuzgora wakati: “Wakuseŵa mbuto yiwemi ni Mwana wa munthu.
38 Munda ni charu.+ Mbuto yiwemi mbana ŵa Ufumu. Kweni duru mbana ŵa muheni.+
39 Mulwani uyo wakaseŵa duru ni Dyabulosi. Vuna mbumaliro wa nyengo iyi, ndipo ŵakuvuna mbangelo.
40 Ntheura, nga umo duru likutolekera na kotcheka na moto, ndimo vizamuŵira paumaliro wa nyengo iyi.+
41 Mwana wa munthu wazamutuma ŵangelo ŵake, ndipo ŵazamuwuskamo mu Ufumu wake vinthu vyose ivyo vikukhuŵazga kweniso ŵanthu awo ŵakuchita viheni.
42 Ŵazamuŵataya mu ng’anjo yamoto.+ Kwenekura ndiko ŵamulilira na kuska mino ghawo.
43 Pa nyengo iyo, ŵarunji ŵazamuŵala ngwee nga ni dazi+ mu Ufumu wa Awiskewo. Uyo wali na makutu wapulike.
44 “Ufumu wakuchanya uli nga mbusambazi wakubisika mu munda, uwo munthu wakawusanga na kubisa. Ndipo chifukwa cha chimwemwe icho wakaŵa nacho, wakaluta na kuguliska vinthu ivyo wakaŵa navyo na kugura munda wura.+
45 “Ndiposo Ufumu wakuchanya uli nga ngwamalonda wakwendakwenda uyo wakupenja ngale ziwemi.
46 Wakati wasanga ngale yimoza ya mtengo wapatali, wakaluta, ndipo mwaluŵiro wakaguliska vinthu vyose ivyo wakaŵa navyo na kuyigura.+
47 “Ndiposo Ufumu wakuchanya uli nga ni mukwawu uwo ukaponyeka mu nyanja ndipo ukayora somba zamtundu uliwose.
48 Ukati wazura, ŵakawuguzira pa mtunda. Ŵakati ŵakhala pasi, ŵakatora ziwemi+ na kuziŵika mu vyakuyegheramo, kweni zambura kwenelera+ ŵakataya.
49 Umu ndimo vizamuŵira paumaliro wa nyengo iyi. Ŵangelo ŵazamuluta na kupatura ŵaheni kufuma pa ŵarunji.
50 Ŵaheni ŵazamuponyeka mu ng’anjo yamoto. Kwenekura ndiko ŵamulilira na kuska mino ghawo.
51 “Kasi mwapulikiska ng’anamuro la vinthu vyose ivi?” Ŵakati kwa iyo: “Enya.”
52 Ndipo wakati kwa iwo: “Pakuti ndimo viliri, msambizgi waliyose uyo wasambizgika vya Ufumu wakuchanya, wali nga ni mwenecho wa nyumba, munthu uyo wakufumiska vinthu viphya na vyakale kufuma umo wakusunga usambazi wake.”
53 Yesu wakati wamara kuyowoya ntharika izi, wakafumako kura.
54 Ndipo wakati wiza mu chigaŵa chakwake,+ wakamba kuŵasambizga mu sunagoge lawo, mwakuti ŵakazizikika, ŵakati: “Kasi munthu uyu wali kuvitora nkhu vinjeru ivi na milimo yankhongono iyi?+
55 Asi uyu ni mwana wa kalipentara?+ Asi nyina ni Mariya, ndipo ŵanung’una ŵake ni Yakobe, Yosefe, Simoni na Yudasi?+
56 Asi ŵadumbu ŵake wose ŵali na ise? Ni nkhu pera uko wali kuvitora vinthu vyose ivi?”+
57 Ndipo ŵakamba kukhuŵara chifukwa cha iyo.+ Kweni Yesu wakati kwa iwo: “Kulikose ntchimi yikuchindikika, kupatulako mu chigaŵa chakwake na mu nyumba yake.”+
58 Ndipo kura wakachitako milimo yinandi yankhongono chara chifukwa ŵakaŵavya chipulikano.
Tumizgani
Tumizgani
Mateyu 13
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=40&Chapter=13&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D40%26Chapter%3D13%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Davide wananga kupenda ŵanthu (1-6)
-
Chilango chakufuma kwa Yehova (7-17)
-
Davide wakuzenga jotchero (18-30)
21 Satana wakimikana na Israyeli ndipo wakavundura Davide kuti wapende Israyeli.+
2 Ntheura Davide wakati kwa Yowabu+ na ku ŵalongozgi ŵa ŵanthu: “Lutani, mukapende Israyeli kwamba ku Beyere-sheba m’paka ku Dani.+ Muzakaniphalire kuti nimanye unandi wawo.”
3 Kweni Yowabu wakati: “Yehova wandaniske ŵanthu ŵake m’paka kahandiredi! Fumu yane themba, asi wose aŵa mbateŵeti kale ŵa fumu yane? Chifukwa wuli fumu yane yikukhumba kuchita ichi? Chifukwa wuli yikukhumba kunangiska Israyeli?”
4 Kweni mazgu gha themba ghakaluska gha Yowabu. Ntheura Yowabu wakaluta na kwenda mu Israyeli yose, pamasinda wakizaso ku Yerusalemu.+
5 Yowabu wakamupa Davide unandi wa ŵanthu awo ŵakapendeka. Israyeli yose wakakwana ŵanalume ŵakuyegha malupanga 1,100,000, ndipo Yuda, ŵanalume ŵakuyegha malupanga+ 470,000.
6 Kweni Levi na Benjamini ŵakapendeka chara,+ chifukwa mazgu gha themba ghakamukondweska yayi Yowabu.+
7 Sono ichi chikamukwiyiska chomene Chiuta waunenesko, ntheura wakatimba Israyeli.
8 Penepapo Davide wakati kwa Chiuta waunenesko: “Nananga+ chomene pakuchita ichi. Sono nkhumuŵeyani, gowokerani ubudi+ wa muteŵeti winu, pakuti nachita uchindere ukuru chomene.”+
9 Yehova wakayowoya kwa Gadi,+ muwoni wa Davide, kuti:
10 “Luta, ukati kwa Davide: ‘Yehova wakuti: “Nkhukupa vinthu vitatu. Usankhepo chimoza chakuti nikuchitire.”’”
11 Ntheura Gadi wakaluta kwa Davide, wakati: “Yehova wakuti, ‘Usankhepo chimoza,
12 kwali nikukhizgire njara+ vyaka vitatu, panji myezi yitatu ya kuparanyika apo ŵalwani ŵako ŵakukuskera+ na lupanga. Panji paŵe mazuŵa ghatatu gha lupanga lwa Yehova, ulo ni nthenda yakofya mu charu,+ pamoza na mungelo wa Yehova uyo wakuparanya+ mu vigaŵa vyose vya Israyeli.’ Sono ughanaghanirepo chakuti nkhazgore uyo wanituma.”
13 Davide wakati kwa Gadi: “Apa nafyenyeka chomene. Mbwenu niwire waka mu woko la Yehova, pakuti lusungu lwake ndukuru chomene.+ Kweni ningawiranga mu woko la munthu chara.”+
14 Penepapo Yehova wakatuma nthenda yakofya+ pa Israyeli, ŵanthu 70,000 mu Israyeli ŵakawa.+
15 Chiuta waunenesko wakatumaso mungelo ku Yerusalemu kuti wamuparanye. Kweni apo wakaŵa pafupi kuparanya, Yehova wakawona ndipo wakachita chitima na soka+ lira. Ntheura wakati kwa mungelo uyo wakatumika kuparanya: “Mbwenu.+ Gowozga woko lako.” Mungelo wa Yehova wakimilira pafupi na malo ghakupwanthirapo gha Orinani+ Muyebusi.+
16 Davide wakati winuska maso ghake, wakawona mungelo wa Yehova wimilira pakatikati pa charu chapasi na kuchanya, uku wanyoloskera lupanga+ lwa mu woko lake pa Yerusalemu. Nyengo yeneyiyo, Davide na ŵalara ŵakawa pasi kavunama,+ uku ŵavwara vigudulu.+
17 Penepapo Davide wakati kwa Chiuta waunenesko: “Asi ine ndine nkhayowoya kuti ŵanthu ŵapendeke? Ine ndine nili kunanga, ndipo ndine nili kubuda.+ Kweni kasi mberere izi zachitachi? A Yehova Chiuta wane, naŵeya, woko linu limikane na ine na nyumba ya adada. Kweni lekani kukhizgira nthenda iyi pa ŵanthu ŵinu.”+
18 Mungelo wa Yehova wakaphalira Gadi+ kuti wakaphalire Davide kuti wakwere na kukazengera jotchero Yehova pa malo ghakupwanthirapo gha Orinani Muyebusi.+
19 Ntheura Davide wakakwera kuyana na mazgu gha Gadi, agho wakayowoya mu zina la Yehova.
20 Pa nyengo yira, Orinani wakazgoka na kuwona mungelo. Ŵana ŵake ŵanayi awo ŵakaŵa nayo ŵakabisama. Orinani wakaburanga tirigu.
21 Davide wakati wiza kwa iyo, Orinani wakalaŵiska na kumuwona. Nyengo yeneyiyo wakafumapo pa malo ghakupwanthirapo ndipo wakasindamira Davide m’paka chisko pasi.
22 Davide wakati kwa Orinani: “Uniguliske malo ghakupwanthirapo, nizengerepo jotchero Yehova. Uniguliske pa mtengo wake wose, mwakuti nthenda yakofya iyo yawira ŵanthu yileke.”+
23 Orinani wakati kwa Davide: “Torani kuŵa ghinu, ndipo fumu yane themba yichite nagho icho ntchiwemi kwa iyo. Wonani, nkhumupaniso ng’ombe kuŵa sembe zakotcha na chakupwanthira+ kuŵa nkhuni kweniso tirigu kuŵa sembe ya vyamuminda. Vyose nkhumupani.”
24 Kweni Themba Davide likati kwa Orinani: “Yayi, ine nkhukhumba kugura pa mtengo wake wose, chifukwa ningatora chara icho ntchako na kupeleka kwa Yehova nesi kupeleka sembe zakotcha izo ine nindatayepo chilichose.”+
25 Ntheura Davide wakamupimira Orinani mashekele gha golide 600 kugura malo ghara.
26 Davide wakazengera Yehova jotchero+ penepara, wakapelekapo sembe zakotcha na sembe zawenenawene, ndipo wakachema pa Yehova, uyo wakamuzgora na moto+ kufuma kuchanya pa jotchero la sembe yakotcha.
27 Penepapo Yehova wakaphalira mungelo+ kuti wawezgere lupanga lwake umo lukukhala.
28 Pa nyengo yira, Davide wakati wawona kuti Yehova wamuzgora pa malo ghakupwanthirapo gha Orinani Muyebusi, wakalutilira kupeleka sembe penepara.
29 Kweni chihema cha Yehova icho Mozesi wakapanga mu mapopa, na jotchero la sembe yakotcha vikaŵa ku malo ghapachanya ku Gibiyoni pa nyengo yira.+
30 Ndipouli, Davide wakalutako yayi kukafumba kwa Chiuta panthazi pake, chifukwa wakawopanga lupanga lwa mungelo wa Yehova.
Tumizgani
Tumizgani
1 Midauko 21
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=13&Chapter=21&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D13%26Chapter%3D21%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Elisha wayenjamiska mbavi pa maji (1-7)
-
Elisha na Ŵasiriya (8-23)
-
Maso gha muteŵeti wa Elisha ghajulika (16, 17)
-
Ŵasiriya ŵabulumutizgika mahara (18, 19)
-
Njara mu Samariya (24-33)
6 Ŵana ŵa zintchimi+ ŵakati kwa Elisha: “Wonani, malo agho tikukhala pamoza na imwe ngafinyi chomene kwa ise.
2 Tizomerezgani kuti tilute ku Yorodani. Waliyose wa ise wakatoreko khuni, tizenge malo ghakuti tikhalemo.” Iyo wakati: “Lutani.”
3 Yumoza wawo wakati: “Kasi namwe mulutenge nase taŵateŵeti ŵinu?” Iyo wakati: “Nilutenge namwe.”
4 Ntheura wakaluta nawo, ŵakafika ku Yorodani, ndipo ŵakamba kutema makuni.
5 Apo yumoza wawo wakatemanga khuni, mbavi yikawira mu maji, ndipo wakachemerezga, wakati: “Awe ine, fumu yane, njakubwereka!”
6 Munthu wa Chiuta waunenesko wakati: “Kasi yawira mphani?” Wakamulongora apo yikawira. Munthu wa Chiuta yura wakadumura kakhuni na kuponya penepara, ndipo mbavi yikayenjama pachanya.
7 Wakati: “Yitora.” Ntheura wakatamphuska woko lake na kuyitora.
8 Sono themba la Siriya likanyamuka kukarwa nkhondo na Israyeli.+ Likapangana na ŵateŵeti ŵake kuti: “Namujintha misasa pamoza na imwe pa malo ghakuti na ghakuti.”
9 Penepapo munthu wa Chiuta waunenesko+ wakatuma mazgu kwa themba la Israyeli kuti: “Chenjera, ungajumphanga ku malo agha yayi, chifukwa ndiko Ŵasiriya ŵakukhilira.”
10 Ntheura themba la Israyeli likatuma mazgu ku malo agho munthu wa Chiuta waunenesko wakalichenjezga. Wakalutilira kulichenjezga, ndipo themba likatondeka kulutako ku malo ghara nyengo zinandi.+
11 Ichi chikakwiyiska chomene themba la Siriya. Ntheura likachema ŵateŵeti ŵake, likati kwa iwo: “Niphalirani. Ni njani pa ise uyo wali ku chigaŵa cha themba la Israyeli?”
12 Yumoza wa ŵateŵeti ŵake wakati: “Palije, fumu yane themba! Kweni Elisha ntchimi iyo yili mu Israyeli ndiyo yikuphalira themba la Israyeli vinthu ivyo imwe mukuyowoya mu chipinda chinu chakugonamo.”+
13 Themba likati: “Lutani, mukawone uko wakukhala mwakuti nitumeko ŵanthu ŵakamukore.” Pamanyuma, themba likaphalirika kuti: “Wali ku Dotani.”+
14 Nyengo yeneyiyo likatumako mahachi na magileta ghankhondo, kweniso ŵankhondo ŵanandi. Ŵakafika usiku na kuzingilizga msumba.
15 Muteŵeti wa munthu wa Chiuta waunenesko wakati wawuka mulenjilenji na kufumira kuwaro, wakawona ŵankhondo ŵazingilizga msumba wose, ŵali na mahachi na magileta ghankhondo. Nyengo yeneyiyo, muteŵeti wakati kwa iyo: “Mbaya we, fumu yane! Kasi sono tichitechi?”
16 Kweni iyo wakati: “Ungawopanga chara.+ Pakuti awo ŵali na ise mbanandi chomene kuluska awo ŵali na iwo.”+
17 Penepapo Elisha wakalomba, wakati: “A Yehova, julani maso ghake, naŵeya, mwakuti wawone.”+ Nyengo yeneyiyo Yehova wakajura maso gha muteŵeti yura, wakalaŵiska, ndipo wonani, chigaŵa chose cha mapiri chikazura na mahachi na magileta ghankhondo gha moto+ kuzingilizga Elisha.+
18 Ŵasiriya ŵakati ŵakhilira kwa iyo, Elisha wakalomba kwa Yehova, wakati: “Timbani mtundu uwu na uchibulumutira.”+ Ntheura wakaŵatimba na uchibulumutira, nga umo Elisha wakapemphera.
19 Sono Elisha wakati kwa iwo: “Nthowa ni iyi yayi, msumba nawo ni uwu chara. Nilondezgani, lekani nimulongozgerani kwa munthu uyo mukupenja.” Kweni wakaŵalongozgera ku Samariya.+
20 Ŵakati ŵafika ku Samariya, Elisha wakati: “A Yehova, julani maso ghawo ŵawone.” Ntheura Yehova wakajura maso ghawo, ndipo ŵakawona kuti ŵali mukati mu Samariya.
21 Themba la Israyeli likati laŵawona, likati kwa Elisha: “Dada, kasi niŵatimbe, niŵatimbe?”
22 Elisha wakati: “Ungaŵatimbanga chara. Kasi ŵakutimba ŵanthu awo mwaŵakora kale na lupanga lwinu ndiposo uta? Ŵapani vingwa na maji, ŵarye na kumwa,+ ndipo ŵawelere kwa fumu yawo.”
23 Ntheura wakaŵanozgera chiphikiro chikuru. Ŵakarya na kumwa, pamanyuma wakaŵawezga kuti ŵawelere kwa fumu yawo. Kufuma apo, magulu ghakuwukira gha Ŵasiriya+ ghakizaso chara mu charu cha Israyeli nanga nkhamoza.
24 Pamanyuma, Beni-hadadi themba la Siriya likawunganya ŵankhondo ŵake wose pamoza, ndipo ŵakakwera na kuzingilizga Samariya.+
25 Ntheura mu Samariya mukanjira njara yikuru.+ Ŵasiriya ŵakawuzingilizga kufika pakuti mutu umoza wa mbunda+ ukaŵa pa mtengo wa masiliva 80, ndipo masusu gha nkhunda ghakukwana chigaŵa chimoza pa vigaŵa vinayi vya kabu ghakaŵa pa mtengo wa masiliva ghankhondi.
26 Apo themba la Israyeli likajumphanga pa linga, mwanakazi munyake wakachemerezga kwa ilo, wakati: “Tovwirani, mwe fumu yane themba!”
27 Ilo likati: “Usange Yehova watondeka kukovwira, kasi ine nikovwirenge na vichi? Na vinthu vyakufuma pa malo ghakupwanthirapo? Panji kufuma mu vyakukamiramo mpheska panji mafuta?”
28 Themba likamufumba kuti: “Kasi suzgo yako ni vichi?” Mwanakazi yura wakati: “Mwanakazi uyu wakaniphalira kuti: ‘Zanayo mwana wako, timurye muhanya uno, ndipo namachero tizamurya mwana wane.’+
29 Ntheura tikaphika mwana wane, tikamurya.+ Zuŵa lakulondezgapo nkhati kwa iyo: ‘Zanayo mwana wako timurye.’ Kweni iyo wakabisa mwana wake.”
30 Themba likati lapulika mazgu gha mwanakazi uyu, likapalura vyakuvwara vyake.+ Apo likajumphanga pa linga, ŵanthu ŵakaliwona kuti lavwara chigudulu mukati mu malaya ghake.
31 Penepapo likati: “Chiuta wanichitire ntheura na kusazgirako usange mutu wa Elisha mwana wa Shafati uchali undadumulike muhanya uno.”+
32 Elisha wakaŵa mu nyumba yake, ndipo ŵalara ŵakaŵa pamoza nayo. Themba likatuma thenga panthazi pake, kweni pambere thenga lindafike, Elisha wakati ku ŵalara: “Kasi mwawona umo mwana wa chigeŵenga uyu+ watumira thenga kuti lidumure mutu wane? Wonani, para thenga likwiza, jalani chijaro, ndipo muchikolelere chingajulikanga chara. Asi bundi la malundi gha fumu yake lili pamanyuma pake?”
33 Uku wachali kuyowoya, thenga likafika kwa iyo, ndipo themba likati: “Soka ili lafuma kwa Yehova. Kasi ningalindiliraso vichi kwa Yehova?”
Tumizgani
Tumizgani
2 Mathemba 6
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=12&Chapter=6&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D12%26Chapter%3D6%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg